Arutelu:Rudolf Mößbauer

Miks peab eesti artiklis saksapärast kirjapilti kasutama? Kas ei peaks olema Mössbauer? Nimelik (arutelu) 16. september 2022, kell 13:33 (EEST)

Minu meelest tuleb kirjutada samamood, nagu saksa keeles, nagu teisigi saksa nimesid. --Andres (arutelu) 16. september 2022, kell 23:31 (EEST)

:Miks seda teistes keeltes ei tehta? Kas see on siis ainult eesti keele eripära? Kas Mössbaueri effekt ja Mössbaueri spektroskoopia tuleb samuti ß-tähega kirjutada? Kas on mõni teine isikunimi näiteks, kus on eesti keeles seda saksa s-tähte kasutatud? Nimelik (arutelu) 17. september 2022, kell 00:10 (EEST)

: Nagu ma aru saan soovitab EKI ka nimedes ß asemel kahekordset s-tähte.

: https://eki.ee/teatmik/saksa-nimed/

:: Tõepoolest, ma näen esimest korda mingeid reegleid selle kohta. Ma vaatasin KNABi, seal on Gießen ja Meißen. --Andres (arutelu) 17. september 2022, kell 01:19 (EEST)

::: Siin on EKI poolt siis ka nagu väike segadus? Aga kuna Mößbauer pole kohanimi vaid isikunimi, siis minu arusaamist mööda tuleks see üldjuhul kirjutada isikunimede õigekirja soovituse järgi. Artikli alguses võib sulgudes täpsustada kuidas nimi saksapäraselt kirjutatakse. Nimelik (arutelu) 18. september 2022, kell 15:59 (EEST)

::Siis muudan artikli pealkirja kirjapildi EKI soovituse järgi ära? Nimelik (arutelu) 19. september 2022, kell 18:46 (EEST)

:: Või ootame veel mõnda aega mõne eksperdi hinnangut, kes saksapärase kirjapildi kasutamise siiski õigemaks arvaks? --Nimelik (arutelu) 23. september 2022, kell 17:31 (EEST)

::: See EKI teatmiku artikkel iseenesest ei käi ainult isikunimede kohta, seal on näitena samad kohanimed, mis KNAB-is on teisiti. Võib-olla on siis mõeldud, et ß-i võib asendada, aga ei pea asendama. Iseenesest kasutatakse ß-i ka teistes keeltes, tegu ei oleks eesti keele eripäraga. Vikipeedia artiklipealkirjades on see siinse isiku puhul veel näiteks poola, norra ja hispaania keeles ning veel mõnes keeles, kohanimede nagu "Gießen" puhul veel rohkemates keeltes. Pikne 29. september 2022, kell 21:09 (EEST)

::::Minugipoolest võib nii või naapidi olla aga lihtsalt tahtsin teada, et mille alusel ja miks ühe või teise tähe kasutuse valime ja miks me EKI soovitust ei järgi. Nimelik (arutelu) 30. september 2022, kell 18:03 (EEST)

::::: Praegusel ajal enam saksa keeles osades variantides ß-tähte ei kasutata, millalgi eelmise sajandi lõpus standardiseeriti selle kasutamine. Reegel on nimedel lihtne - kirjutatakse nii, nagu algkeeles. Õie-Jüri Käärsööt on nende tähtedega kõikjal. Kui tahta nimesid, kus see märk sees on, siis tasub vanu mõisnikke vaadata, neil on see üsna sage. Asi on selles, et neil kohati ss ja ß muudavad tähendust sõnadel. Selles ära toodud allikas on öeldud: on tavaks, elik siis tegelikult peaks Piksel õigus olema. See peaks meiel tähendama, et põhivorm oleks ß, aga alati tuleb teha ümbersuunamine kahe ss-iga vormile.- Melilac (arutelu) 2. oktoober 2022, kell 20:44 (EEST)

::::::Melilac, ma leidsin EKI vastavalt lehelt (https://eki.ee/teatmik/saksa-nimed/) sellise lõigu, mis on eraldi kastis ja hüüumärgiga: Eesti tekstis kirjutatakse saksa nimesid muutmata kujul koos kõigi lisamärkidega, v.a ß. Kas sa seda ei lugenud? Nimelik (arutelu) 3. oktoober 2022, kell 20:33 (EEST)

::::::Nii, et saksapärase kirjaviisi kasutamise argumendiks on peamiselt see, et samamoodi on tehtud poola, norra ja hispaania keeles ning veel mõnes keeles (ja EKI nõuannet me eirame)..? Või oli mingi hea argument praeguse valiku eelistamiseks? Minu arusaamise järgi on EKI soovituse taga see, et eestikeelses kirjapildis ei kasutataks tarbetult võõrtähti. Nimelik (arutelu) 12. oktoober 2022, kell 22:28 (EEST)

::::::: Lugesin ikka, aga me teised ei lugenud keegi välja, et ß-täht alati ss-ina kirjas olemas peaks. Seega võib kasutada nii ja naa, mis tähendab (meie praktikas) seda, et esinema peaks mõlemad nimekujud.- Melilac (arutelu) 13. oktoober 2022, kell 17:39 (EEST)

::::::::Ma pole kindel kui hoolega sa lugesid. Ülaltoodud EKI lehe vastav lõik, mis on eraldi kastis ( v.a ß.) jätab nagu pigem ühe variandi. Kus sa (ja te teised.. keda siin silmas pead?) seda teist soovitust näed (näete), et võib nii ja naa? Palun täpsusta, kus selline soovitus on. Ja kas artiklid Mössbaueri spektroskoopia ja Mössbaueri efekt tuleb siis tulevikus, kui keegi arvab heaks nendest eesti keeles kirjutada siis ss-i või ß-iga? See nii ja naa pole lahendus minu arvates. Nimelik (arutelu) 13. oktoober 2022, kell 18:05 (EEST)

::::::: Ma viitasin teistele Vikipeediatele lihtsalt vastusena sinu väitele, et teistes keeltes nii ei tehta.

::::::: Et EKI võõrtähti iseenesest tarbetuks peab, seda ma ei usu, kuna üldiselt on selline ladina tähtede asendamine võõrnimedes ebatavaline. On mõned sarnased erandid nagu näiteks islandi þ asendamine th-ga, aga nende kohta on öeldud konkreetsemalt, et asendada sobib väljaspool teatmeteoseid.

::::::: Mina ei ole veendunud, asendamata jätmine on EKI teatmikust tsiteeritud lausega vastuolus. Esiteks pole see lause sõnastatud otseselt soovituse ega reeglina ja teiseks ei pruugi see olla ammendav. KNAB-is toodud nimekujud võivad osutada selle lause mitteammendavusele. Kui tundub, et tähe asendamata jätmine on ikkagi probleemne, siis küllap võiks paluda Pällil asja täpsustada (mh küsida, miks KNAB-is pole tähti asendatud). Pikne 13. oktoober 2022, kell 20:15 (EEST)

::::::::Pikne, mulle paistab, et paljudes (enamikes?) keeltes saksakeelset tähte siiski ei kasutata ja EKI selle kasutamist ei eelista (kui antud teksti, mis ülalpool toodud aluseks võtta). Mille alusel meie ß-tähte eelistame? Küsin siis EKI-st veel üle, et milline nende soovitus või eelistus (ja selle põhjendus) oleks.. arvestusega, et kunagi ilmuvad Vikipeediasse ka artiklid Mössbaueri efekti ja spektroskoopia kohta. Ja äkki ka Heinrich Geissleri kohta (ning miks ka mitte Geissleri vaakumtoru kohta). Või tuleks ühes kohas siis kasutada ß-tähte ja teises ss-i? Nimelik (arutelu) 13. oktoober 2022, kell 20:56 (EEST)

::::::::: Ma igaks juhuks täpsustan, et eespool mainitud KNAB on EKI kohanimeandmebaas, vt nt . Pikne 13. oktoober 2022, kell 21:19 (EEST)

::::::::::Pikne aitäh täpsustamast. Ülalpool Andres rääkis KNAB-ist. Kuna meil siin on tegemist isikunimega, siis tuleks minu meelest järgida EKI soovitust saksakeelsete isikunimede õigekirja kohta. Nimelik (arutelu) 15. oktoober 2022, kell 21:13 (EEST)

:::::::::: Ei tuleks, seni kuni tegemist on soovitusega. Just see, et soovitusega on tegemist, tähendab seda, et alternatiiv on legaalne. Ja kui see on legaalne, (minu meelest ka juhul, kui see on legaalne olnud) peaksime me seda ka siin kajastama. Vrd. baltisaksa suguvõsade nimekujud - eri isikud on läbi aegade erinevaid nimevorme kasutama hakanud, ent see ei tähenda, et me neid eri suguvõsadeks peaks või neid ühele põhivormile taandama hakkama. - Melilac (arutelu) 18. oktoober 2022, kell 18:23 (EEST)

:::::::::::Kirjutasin EKI-le. Vastust pole veel tulnud. Minu meelest praegune EKI juhend saksakeelsete isikunimede õigekirja kohta ei kõla nagu soovitus. Kas välja arvatud ß täht (v.a ß), nagu EKI lehel kirjas.. on ß tähe soovitus? https://eki.ee/teatmik/saksa-nimed/ Nimelik (arutelu) 18. oktoober 2022, kell 19:18 (EEST)

:::::::::::Ja EKI lehe eraldi väljatoodud kastile järgneb lõik: Praktilised lihtsustused. Saksa nimedes esinev liittäht ß on teistes keeltes tavaks asendada ss-iga: Gießen → Giessen, Großglockner → Grossglockner, Meißen → Meissen, Reuß → Reuss.

::::::::::: Nimelik (arutelu) 18. oktoober 2022, kell 19:23 (EEST)

::::::::::: Peeter Päll vastas nii: Täpsustasin saksa nimede artiklis ß-i kohta märkust. ß-i asendamine ss-iga on eesti keeles traditsiooniline ja üldiselt soovitaksin seda tava järgida, st kirjutada Mössbauer. Võib-olla sobib põhjenduseks, et ß on liittäht, umbes nagu hollandi ij, mille lahutamine kaheks täheks on ka vastavas keeles endas olnud sage. KNAB püüab olla võimalikult originaalitruu, sest on arvestatud ka rahvusvahelist kasutajat. Lihtsustusreegleid pole ma seni osanud sinna integreerida. --Nimelik (arutelu) 20. oktoober 2022, kell 21:12 (EEST)

:::::::::::Peale Pälli vastust on olukord minu meelest endiselt arusaamatu. Jah, Mössbauer on EKI (põhjendatud) soovitus... miks ikkagi Vikipeedias peab saksapärane vorm vastupidiselt soovitusele põhivormiks olema? Kui Melilac sinu sõnu kasutada, siis miks peab nö legaalne alternatiiv olema põhivormiks ja EKI soovitus isikunimede kohta osutuma teisejärguliseks? EKI soovituse ignoreerimist peab millegagi põhjendama. Kas põhjendus on see, et KNABis on saksa täht kasutusel? Siis KNAB on olulisem dokument, mis muudab Peeter Pälli soovituse teisejärguliseks..? Segadus (EKIs) paistab ka Pälli vastuse viimasest lausest: Lihtsustusreegleid pole ma seni osanud sinna integreerida. Hämar lugu. Nimelik (arutelu) 21. oktoober 2022, kell 18:06 (EEST)

Selgituseks: minu pakutud variant ei tugine mitte keelelistele eelistustele, vaid on entsüklopeediline variant; kui  entsüklopeediliste kaalutluste puhul peaks leiduma mingi variant, mis eelistab teistpidist kasutusviisi, siis tuleb ka nii teha. - Melilac (arutelu) 24. oktoober 2022, kell 23:10 (EEST)

:Millele see väide tugineb, et Mößbauer on entsüklopeediline variant ja Mössbauer pole? (Paljudes teistes euroopa keeltes Vikipeedias on kasutusel just viimane vorm) Millistele allikatele toetud? Minu meelest peab olema mingi küllalt kaalukas põhjus, kui oma ala eksperdi Peeter Pälli soovitust ignoreerida. Ülalpool arvas ka Pikne, et P. Päll võiks asja selgitada. Sinu või minu isiklik arvamus või eelistus ei peaks asjasse puutuma, peaksime toetuma mingile objektiivsemale alusele, millele viidata. Nimelik (arutelu) 26. oktoober 2022, kell 16:27 (EEST)

Kuidas on parem mõlemat varianti integreerida? Kasutades varianti Mössbauer on raskem varianti Mößbauer sisse tuua. Me ei saa kirjutada, et see on vana variant, sest see on (ikka veel) legaalne kirjaviis, sama kehtib ka määratluse "saksapäraselt" kohta. Mössbaueri kohta saame kirjutada just nii nagu Päll ütles - "eesti keeles traditsiooniliselt".- Melilac (arutelu) 25. oktoober 2022, kell 17:04 (EEST)

:Artikli alguses võib kirjutada, et kasutusel on ka saksapärase kirjapildiga vorm Mößbauer. Aga EKI soovitab pigem kasutada (üldiselt soovitaksin seda tava järgida, st kirjutada Mössbauer. nagu ülalpool Pälli kirjas oli) eesti tähtedega nimevormi vms. Nimelik (arutelu) 26. oktoober 2022, kell 16:37 (EEST)
Pälli vastuses on küll selgesõnaline soovitus, aga EKI teatmiku tekst muudetud kujul jätab minu meelest asja lahtisemaks ehk veel vähem ammendavaks kui enne (nenditakse vaid, et on tava täht asendada). Küllap siis võiksime tavale tuginedes tähe asendada, aga mulle tundub, et ka asendamata jätmist pole siiski põhjust pidada otseselt ebasoovitavaks. Kui KNAB-is sobib originaalitruu kirjapilt, siis iseenesest võiks see sobia ka Vikipeediasse, kus samuti püüame üldiselt kasutada täpseid kirjakujusid. Võib-olla ikkagi võiks asendada väljaspool teatmeteoseid, nii nagu näiteks eespool mainitud islandi þ puhul, ning võiks ehk mõelda, et see soovitus kehitb pigem väljaspool teatmeteoseid. Mis puutub isiku- ja kohanimede vastandusse, siis mulle jääb jätkuvalt selgusetuks, kust tuleb välja, et nende kirjutamiseks on erinevad soovitused.
Kui tähe asendame, siis jääb minu meelest ikkagi õhku küsimus, miks me ei asenda teisi ladina tähti, mille asendamise kohta on samuti teatav tava. Võib-olla on nii, et saksa nimed esinevad eestikeelses tekstis enam kui teised ladina kirjas võõrnimed ning seetõttu on selle tähe asendamise tava lihtsalt tugevam kui teiste tähtede asendamise tava, aga selline piiritõmbamine tundub mõneti meelevaldne.
Ma arvan, et parem oleks olla järjekindel ja kirjutada Vikipeedias konkreetsed nimed kõikjal ühtmoodi, kas originaalitruult või asendatud tähega. Mulle tundub, et seni on oldud ß-i kasutamiseks üsna järjekindel. Või vähemasti mulle ei meenu, et see varem küsimusi oleks tekitanud. Kui seda nüüd muuta, siis võiks teha seda läbivalt. Muutmine oleks üsna suur töö ja eespool nimetatud põhjusel mulle tundub, et selleks ikkagi pole otsest vajadust. Pikne 26. oktoober 2022, kell 20:38 (EEST)

mulle tundub, et ka asendamata jätmist pole siiski põhjust pidada otseselt ebasoovitavaks. Pälli kirjas ju sõnaselgelt: ß-i asendamine ss-iga on eesti keeles traditsiooniline ja üldiselt soovitaksin seda tava järgida, st kirjutada Mössbauer. Nimelik (arutelu) 26. oktoober 2022, kell 21:00 (EEST)

Kuidagi peaksime siiski ka artikli algusesse kirjutama, et eesti keeles kehtib vähemalt samaväärselt nimevorm Mössbauer. Aga segane on see lugu küll, kui KNABi lk ütleb ühte ja Saksa nimede lk teist. Ja kahju, kui otsustav argument antud juhul on lõpude lõpuks see, et muutmine oleks (liiga) suur töö. Soomekeelses Vikipeedias on valitud artikli põhivormiks ss-ga variant ja samas teises artiklis kasutatud tekstis ß tähte. https://fi.wikipedia.org/wiki/M%C3%B6ssbauerin_ilmi%C3%B6 Nimelik (arutelu) 26. oktoober 2022, kell 21:36 (EEST)

Mulle tundub, et seni on oldud ß-i kasutamiseks üsna järjekindel. Ja selle senise järjekindluse aluseks on olnud milline dokument või eksperdi arvamus, mille järgi olete siiani joondunud? Nimelik (arutelu) 26. oktoober 2022, kell 22:56 (EEST)

: Minu mõte oli, et üldisest soovitusest kirjutada ühtmoodi ei tulene iseenesest, et teistmoodi kirjutamine on igas kontekstis ebasoovitatav. Ma viitasin eespool asjaoludele, mille tõttu ei näi asi nii ühesena nagu püüad seda näidata.

: Tõenäoliselt pole mingit dokumenti, millele tuginedes on ß-täht asendamata jäetud. Arvatavasti on nii kirjutamine tundunud lihtsalt loomulikuna, kuna see läheb kokku sellega, kuidas ladina kirja kasutavate keelte nimesid üldiselt kirjutatakse.

: Kui parandamiseks on mõjuv põhjus, siis tuleks parandada sõltumata sellest kui suur töö see on. Lihtsalt mina ei ole veendunud, et parandamiseks on mõjuv põhjus. Pikne 27. oktoober 2022, kell 17:07 (EEST)

::Traditsioon ei ole muidugi igavene, üheksateistkümnendal sajandil ja veel esimese vabariigi alguses oli ß väga levinud täht, kuigi minu isikliku hinnangu järgi kasutasid seda pärast iseseisvumist juba põhiliselt baltisakslased. - Melilac (arutelu) 6. november 2022, kell 11:09 (EET)

saksapärase kirjapildiga pole just oluliselt parem kui saksapäraselt. Probleem on ju selles, et seda kasutatakse saksa keeles osades riikides, osades mitte. Ka pole ainus maa, kus see saksa keeles kasutusel on, Saksamaa... - Melilac (arutelu) 17. november 2022, kell 12:47 (EET)

Ma arvan, et parem oleks..Pikne, ma ei tea mis reeglite järgi sa oma otsused teed ja arvamusi arvad. Minu meelest peaks Vikipeedias kõikjal kehtima põhimõte, et info mida jagame oleks viidatav ja kõik. Kui tegelikke viiteid faktiliselt ei leia, siis ei kõlba mingi isetekkeline põhimõte (et oleks kõikjal ühtemoodi kasutus). Kust selle reegli kohta lugeda võib, et parem oleks olla järjekindel ja kirjutada igalpool ühtemoodi (kuigi viidata sellisele kasutusele ei saa ja antud teema ekspert P.Päll soovitab vastupidist)? Kui meil on mingi oma põhimõte, mille alusel valikuid teeme, tuleks seda kõikide kasutajatega arutada ja konsensuse leidmise korral kuhugi kirja panna (tõsi, ma ei tea kui palju meil volitusi on luua Vikipeedias reegleid, mida seal pole?). Kui nii tehtud pole, tuleks järgida kehtivaid Vikipeedia reegleid. Nimelik (arutelu) 27. detsember 2022, kell 22:29 (EET)
Loen Vikipeedia esilehelt https://et.wikipedia.org/wiki/Vikipeedia:P%C3%B5him%C3%B5tted (osast 3 olulist põhimõtet) Kogu Vikipeedia sisu, kõik esitatavad faktid, andmed, tsitaadid ja viited peavad olema kontrollitavad ning tuginema usaldusväärsetele ja avalikult kättesaadavatele allikatele. Ja minu küsimus endiselt, et millisele allikale tuginedes jagame infot Rudolf Mössbaueri saksapärase kirjapildi (siis ß-tähe) eelistamise kohta eesti keeles? Palun konkreetne vastus. Äkki leidub mõni viide TalTechi või Tartu Ülikooli õppematerjalidest, kus seda teemat on käsitletud?--Nimelik (arutelu) 21. november 2022, kell 19:46 (EET)
Viide raamatust "Füüsika ajalugu. Õpik kõrgkoolidele", mille autoriks Ivar Piir (2015 kirjastus Ilmamaa) lk 439 Rudolf Mössbauer ja lk 237 Wilhelm Geissler. https://dspace.ut.ee/handle/10062/58552?show=full --Nimelik (arutelu) 6. detsember 2022, kell 21:20 (EET)
Vaatasin ka esimesest eestiaegsest entsüklopeediast (Eesti Entsüklopeedia 6. osast) Mössbaueri kohta. Seal see nimi üldse puudus. Kas meil on üldse eestikeelset viidet Mößbaueri kohta? Või ongi ainus allikas Vikipeedia ise, mis taolist eksitavat infot levitab? Siis ainus argument on KNAB ja sealne Gießen ja Meißen? Tuleks ikka leida korrektne viide eestikeelse Mößbaueri kasutuse kohta. Kui seda leida pole, tuleks artikli pealkiri muuta ja Mößbauer panna sulgudesse artikli algusesse nagu enwikis
(German spelling: Mößbauer). Me ei tee ju Vikipeedias omaloomingut. --Nimelik (arutelu) 22. detsember 2022, kell 16:12 (EET)

Ma näe jätkuvalt alust väitmaks, et "Mößbauer" on eksitav või suisa omamlooming. Mõlemad variandid on õiged ja põhjendatavad. Eesti Vikipeedias saab kirjutada ka neist saklastest, kelle kohta eesti keeles varem mujal midagi kirjutatud pole, ilma et tegu oleks omaloominguga. Pikne 27. detsember 2022, kell 17:56 (EET)

:Mõlemad variandid on põhjendatavad.. Põhjenduseks sobib ainult faktiline viide antud küsimuses. Nii on minu meelest Vikipeedia reeglites kirjas. Nimelik (arutelu) 27. detsember 2022, kell 22:49 (EET)

:Kogu Vikipeedia sisu, kõik esitatavad faktid, andmed, tsitaadid ja viited peavad olema kontrollitavad ning tuginema usaldusväärsetele ja avalikult kättesaadavatele allikatele. Pikne, kas sind ei häiri kui Vikipeedia jagab infot, millele päriskeeles sobivat viidet ei leia.. see tähendab, et tegelikult sellist kirjapilti antud juhul kasutusel pole. See pole oluline? Nimelik (arutelu) 27. detsember 2022, kell 22:59 (EET)

:Allikaviitega tuleb varustada teave, mis ei ole üldtuntud ega iseenesestmõistetav. Nimelik (arutelu) 28. detsember 2022, kell 00:16 (EET)

:..saab kirjutada ka neist sakslastest, kelle kohta eesti keeles varem mujal midagi kirjutatud pole, ilma et tegu oleks omaloominguga. Kuidas see siia puutub? Praegusel juhul on ju Mössbauerist mitmetes asjalikes eestikeelsetes materjalides juttu olnud ja seda ainult eestipärases kirjapildis. Saksa tähe kasutamise kohta antud nime puhul viidet ma leidnud ei ole. Kui sellist viidet leida ei õnnestu, siis on ju omalooming kui Vikipeedia jätkuvalt sellist tähekasutust otsekui esimese eesti keelse valikuna propageerib. Ma ei näe ka põhjust miks peaksime jätkuvalt ignoreerima Peeter Pälli soovitust. Nimelik (arutelu) 6. jaanuar 2023, kell 01:07 (EET)

:: Sa väidad, et tegu on omaloominguga lihtsalt seetõttu, et konkreetset nimekuju teadaolevalt ei esine eestikeelsetes allikates. Kui tegu oleks tõesti seetõttu omaloominguga, siis käib see samavõrra kõigi sakslaste kohta või üldse kõigi välismaalaste kohta, keda teadaolevalt eestikeelsetes allikates pole mainitud ning kelle nimesid justkui ei saaks seetõttu Vikipeedias kasutada. See väidetav omalooming on antud juhul täpne originaalkeelest pärit nimekuju.

:: Nagu eespool juba välja toodud, lisaks sellele üldisele soovitusele on veel asjaolusid. Pikne 6. jaanuar 2023, kell 20:21 (EET)

:::See väidetav omalooming on antud juhul täpne originaalkeelest pärit nimekuju. ..aga miks originaalkuju pole enamikus teistes keeltes Vikipeedias aluseks võetud ja miks see meie jaoks kohustuslik on jääb mulle ebaselgeks. Minu meelest suisa vägivaldne on luua Vikipeedias arusaam otsekui ainuõigest, korrektsest eestikeelsest nimetamisest kui seda ei saa tegelikult viidata, seega kui see on vastuolus antud isikunime tegeliku traditsioonilise kasutusega eesti keeles ja vastuolus oma ala eksperdi soovitusega saksakeelsete isikunimede kirjapildi kohta. Pikne, sa loed ennast suuremaks eksperdiks kui Peeter Päll (kui Päll pole antud küsimuses autoriteet, siis tuleks pöörduda kellegi poole kes seda on)? Milleks muuks kui isetegevuseks saab praegust Vikipeedia väljapakutud eeliskasutatud kirjaviisiga nime valikut nimetada? Minu arvates ei ole see kooskõlas Vikipeedia põhimõtetega neutraalse kajastamise kohta, mis tugineb viidatavatele andmetele (mis igas keeles peaks tuginema eelkõige omakeelsele autoriteetsele tekstile). Saksapärane originaalkirjapilt peaks olema muidugi sulgudes päises. Miks me peame aga eelisjärjekorras täpset originaalkeele nimekuju kasutama, mina siin mõjuvat põhjust ei näe.. ja kas keegi peale anonüümsete ka sõna võtab? Nimelik (arutelu) 7. jaanuar 2023, kell 12:55 (EET)

::::Ei mingit isetegevust, sest viidata saab küll. Neutraalsusega on ka kõik korras. :) Võõrnimede kirjutamisel eesti keeles on peareegel, et neid kirjutame nagu lähtekeeles on tavaks (ladinakirjalisest keelest võtame need üle lähtekeelsel kujul ). Niikaua kui sakslased eelistavad kirjutada Mößbauer, võib ka eesti keeles seda eelisnimekujuna käsitleda, mööndusega, et Mössbauer on eesti keeles samuti õige. – Hirvelaid (arutelu) 7. jaanuar 2023, kell 13:52 (EET)

:::::Hirvelaid, see dokument pärineb aastast 2007. Kas me ei peaks lähtuma uuemast EKI dokumendist saksa nimede õigekirja kohta? https://eki.ee/teatmik/saksa-nimed/#isikunimed Seal on ß-tähe kasutuse kohta suisa eraldi kastiga väljatoodud soovitus, mis lõppeb hüüumärgiga. Nimelik (arutelu) 7. jaanuar 2023, kell 14:56 (EET)

::::::No enne 2007. aastat kehtis ju sama peareegel. Ma mõtlen, et see jääb veel kauaks kehtima. Sellest lähtumine pole mingil juhul vale. Et eesti keele kasutajal elu oleks mugavam, teeb keelekorraldaja aeg-ajalt praktilisi lihtsustusi ja mugandusi. Üks neist on ß-tähe kasutuse kohta. Sina eelistaksid seda järgida, mina ka. Kuid Vikipeedias hoitakse joont, et eelisnimekujuna kasutada lähtekeelset kuju. Ja miks ka mitte. Ma olen selle asjaga juba harjunud.

::::::See arutelu on pilgeni täis. :) Jälgida on seda raske. Mõtlen, et teeks õige Strassmanni artikli. Tolle arutelus saaks siis vajadusel samal teemal jätkata. – Hirvelaid (arutelu) 7. jaanuar 2023, kell 15:52 (EET)

:::::::Hirvelaid, tore on lugeda lahket juttu:), aitäh! Aga ma ei saanud vastust, kas tuleks EKI juhendit (ka ß-tähe kohta)  eirata, ignoreerida lihtsalt kui vähemtähtsat? Kas 2007 aasta dokument on kuidagi olulisem asi millele toetuda? Kas oled uuema EKI soovituse läbi lugenud? Nimelik (arutelu) 8. jaanuar 2023, kell 23:36 (EET)

:::::::Ausalt öeldes on arusaamatu lugeda eestikeelse Vikipeedia artikli päisest, et eesti kirjanduses kasutatav nimekuju on Rudolf Mössbauer (aga artikli pealkiri see ei ole, see ei ole eestikeelse Vikipeedia jaoks esimene valik ja ilmselt siis ka pealkirjale pole eestikeelsest tekstikorpusest viidet tarvis). Kas saaks kujutada ette sama olukorda enwikis, kus artikkel tehakse saksa autentses kirjaviisis ja siis lisatakse samuti, et ingliskeelses kirjanduses sellist kirjapilti (ß-tähega) tegelikult ei kasutata? Hirvelaid, näen sama tüüplahendust ka artikli Fritz Straßmann päises. Kui palju neid artikleid (ß-tähte eelistavaid) eesti Vikipeedias on? Kas saab seda kuidagi lihtsalt otsida? Nimelik (arutelu) 11. jaanuar 2023, kell 20:51 (EET)

:::::Ja imelik lugu on selle 2007 aastast pärineva küllalt raudse, ammukehtinud reegli  (nagu siin arutelus mitmed väidavad) tegelik vastukaja eestikeelses kirjanduses.. Kui reegel nii kindel on, miks selle tegelikku kasutust kuskilt tekstidest ei leia, miks toimetajad ja autorid siis seda järginud pole? Miks ei leia viiteid Mößbauerile, samas kui viiteid Mössbauerile on mitmeid? Nimelik (arutelu) 11. jaanuar 2023, kell 21:09 (EET)
----
Ma teeks nii: artikli pealkirjaks Mössbauer, sest nii on selle nime kirjutamise traditsioon eesti keeles. Artikli avalauses esimesena märkida Mößbauer, et langeks kokku saksa vikis tooduga (kui nad ükskord muudavad, siis järgime). Avalauses teise nimena ära tuua Mössbauer. – Hirvelaid (arutelu) 22. detsember 2022, kell 17:36 (EET)

Mulle paistab ka nii kõige täpsem ja ausam olevat. Nimelik (arutelu) 22. detsember 2022, kell 20:35 (EET)

Ma arvan, küsimus pole siin niivõrd konkreetse nime kirjutamise traditsioonis. Neis allikates, kus on täht asendatud, on seda tehtud tõenäoliselt kõigi saksa nimede puhul. Iga üksiku nime puhul traditsiooni üle otsustada on keeruline, otstarbekam tundub kirjutada kõiki saksa nimesid ühtviisi, kas siis originaalipäraselt või asendatud tähega. Eelistav nimekuju on üldjuhul nii pealkirjas kui ka avalauses eespool. Pikne 27. detsember 2022, kell 17:56 (EET)

Kas Mößbaueri avastatud efekt, mille eest ta Nobeli preemia sai ja millel põhineb ka Mössbaueri spektroskoopia, on see kui mõnede elementite (näiteks Fe või Ir) aatomituumad neelavad ja kiirgavad gammakvandi koheselt.. ilma, et tekiks mingit energiakadu, nö tagasilööki (aatomituuma soojusliikumine, vibreerides). Kas selle kohta leidub mõni asjalik eestikeelne õppematerjal? Siin üks ingliskeelne ülevaatlik video Mößbaueri efekti kohta https://www.youtube.com/watch?v=-jMzvB_sSSk --Nimelik (arutelu) 26. oktoober 2022, kell 18:28 (EEST)
Siin üks põhjalik tutvustus, (https://www.youtube.com/watch?v=rng5sqgdt1s) selgitab dr. Eckhard Bill. --Nimelik (arutelu) 26. oktoober 2022, kell 18:38 (EEST)
Emeriitprofessor Norman Greenwood, üks Mössbaueri spektroskoopia edukaid rakendajaid, kirjeldab selle meetodi kasutust keemia valdkonnas. https://www.webofstories.com/play/norman.greenwood/155 Kas see video võiks olla artiklis välislinkide all (seniks kuni artikleid Mössbaueri efekt või Mössbaueri spektroskoopia pole)? --Nimelik (arutelu) 26. oktoober 2022, kell 19:20 (EEST)

See ei ole Vikipeedia arutelulehe teema. Pikne 26. oktoober 2022, kell 20:38 (EEST)

:Pikne, see Norman Greenwoodi video, mis selgitab Mössbaueri efekti/spektroskoopiat ei sobi Mößbaueri artikli välislinkidesse? See küsimus ei sobi Vikipeedia artikli arutelulehele, ei ole Vikipeedia arutelulehe teema? Nimelik (arutelu) 26. oktoober 2022, kell 21:45 (EEST)

:: Olgu, seda küsimust ma ei märganud. Küsimusele eelnev tekst samas ikkagi ei puutu küsimusse. Minu meelest seda linki pole siia tarvis. Artikkel on eeskätt isikust ja muidu ka, välislinkide kogumise asemel võiks artiklid olla orienteeritud sisule. Guugeldada võib iga lugeja ise ka. Alustuseks võiks siia kas või lühidalt isiku teadussaavutused kirja panna. Pikne 27. oktoober 2022, kell 17:07 (EEST)

:::Jah, saavutused on olulised, kuid minu arvates oleks olulisem selgitada just avastatud nähtuse sisu. Aga teema on minu jaoks kauge, ma ei tea milliseid vastavaid termineid eesti keeles kasutatakse. Näiteks kuidas nimetada seda, et gammakvandi neeldudes tahke aine (kristallstruktuuri) ühes aatomis nö tagasilööki ei toimu või toimub ülivähe, kogu kristallstruktuuri ulatuses ja seega saab kvant (peaaegu) sama energiaga aatomituumas neelduda ja siis edasi kiirguda. Türgi artikkel paistab hea https://tr.wikipedia.org/wiki/M%C3%B6ssbauer_spektroskopi . Seal on toodud elementide tabel, milliste puhul M spektroskoopia toimub, milliste puhul mitte vms. Nimelik (arutelu) 27. oktoober 2022, kell 22:58 (EEST)
Kas Mössbaueri efekt ja spektroskoopia on sobilik kirjaviis? Sarnane lahendus on näiteks enwikis: Heinrich Geißler ja Geissler tube (https://en.wikipedia.org/wiki/Heinrich_Gei%C3%9Fler). --Nimelik (arutelu) 26. oktoober 2022, kell 23:19 (EEST)

Ma arvan, et parem on kasutada artiklipealkirjades sama kirjapilti. Pikne 27. oktoober 2022, kell 17:07 (EEST)

:Sellisel juhul on Vikipeedia valinud ainult 1 variandi ja propageerib seda kui parimat/ainuõiget viisi nimekasutuses. Samas kui hetkel EKI ekspert soovitab eesti keeles teist varianti. Minu arvates peaks Vikipeedia levitama kaasaegset teavet parimal kujul. Kui oma ala eksperte arvesse ei võeta on tegemist vastuoluga. Ma ei näe mõjuvat põhjust, miks sellist tegevust peaks õigustama. Kui Peeter Päll pole piisavalt ekspert, siis tuleks veel kellegi autoriteetse isiku arvamust lisaks küsida. Kes võiks selline asjatundja olla? Nimelik (arutelu) 27. oktoober 2022, kell 22:16 (EEST)

:Kui jääme ka M spektroskoopia ja M efekti puhul ß tähega kirjapildi juurde, siis ... oleme nö pühamad kui paavst ise, ma ei mõista kuhu me sellise pedantse järjekindlusega tahame jõuda? (Või on oluline igati vältida ENEs kasutatud vormi ja rõhutada siis vastupidiselt saksapärast?) Enamikud ladinatähti kasutavad keeled on M spetroskoopia ja M efekti kirjutanud ss-ga. (Soovitan vaadata erinevates keeltes tehtud valikuid: https://en.wikipedia.org/wiki/M%C3%B6ssbauer_effect Ainult ühes euroopa keeles (muidugi saksa keel jääb arusaadavalt kõrvale) on artikli pealkirjas kasutusel ß täht (hispaania keeles), hiljem tekstis siiski ka ss. Vaadates teiste keelte Vikipeediate valikuid ei näe ma põhjust, miks me ei võiks kasutada termineid Mössbaueri efekt ja spektroskoopia. Nimelik (arutelu) 27. oktoober 2022, kell 22:41 (EEST)

::Tegelikult on eesti keelest teatav  vastupidine näide kohe pähe tikkumas - Joseph-Ignace Guillotin ja giljotiin. - Melilac (arutelu) 6. november 2022, kell 18:21 (EET)
Eesti Entsüklopeedias (EE 6. osas, mis väljaantud 1992 https://hansaantiik.ee/toode/eesti-entsuklopeedia-6-koide/) on Mössbaueri efekti kohta täitsa põhjalik seletus - minu meelest korrektne ja piisavalt põhjalik eestikeelne seletus. Võibolla peaks selle lisama välislinkide alla? Seni kuni artikkel Mössbaueri efekt Vikipeedias puudub on hea, kui huviline leiaks infot selle kohta, et mida siis Mössbauer sisuliselt avastas ja mille eest ta Nobeli preemia sai. --Nimelik (arutelu) 7. november 2022, kell 18:02 (EET)


Arutelu:Henry Rider Haggard

"Kirjanik" ja "romaanikirjanik" esindavad erinevaid üldistustasandeid, seepärast ei sobi need loetelus kõrvuti. Neist tuleks valida üks. Kuriuss (arutelu) 16. september 2022, kell 20:43 (EEST)

Kui Wikidatas muuta ei saa, siis tuleb infokast ära võtta või teha oma infokast. --Andres (arutelu) 16. september 2022, kell 23:14 (EEST)


Arutelu:Carolin Petit

"1958" Prantsuse Vikipeedias on ta sünniajaks 4. september 1957. Velirand (arutelu) 17. september 2022, kell 12:20 (EEST)


Arutelu:Brüsseli Charleroi lennujaam

Sooviksin kustutada korraks lehe 'Brüsseli Lõuna-Charleroi lennujaam', et saaksin sama nime alla teisaldada lehe 'Brussels South Charleroi Airport', kuid ma ei saa sellega hästi hakkama.
Kasutasin Wiki tõlkemasinat esimest korda ja sellest siis see aps. Pääskülaline (arutelu) 17. september 2022, kell 19:28 (EEST)

Pääskülaline, kustutasin. Samas see tõlge ei tundu päris sobilik. Tegu on lennujaamaga, mis asub Brüsselist lõunas Charleroi põhjaosas. Ehk võiks olla "Brüsseli Charleroi lõunalennujaam". Pikne 17. september 2022, kell 21:30 (EEST)
Pikne: Tänan kustutuse ja asjaliku vastuse eest. Ausalt öeldes olen ise ka selle nime pärast natuke segaduses. Igasse keelde on see lennujaam tõlgitud omamoodi. Nüüd juba kaldun ristima selle liiklussõlme Brüssel-Charleroi lennujaamaks. Keegi ju ei kutsu Soome suurimat lennujaama Helsinki North Vantaa Airport'iks.  Pääskülaline (arutelu) 17. september 2022, kell 22:47 (EEST)

Juhul kui "lõuna" ära jätta, siis võiks sobida "Brüsseli Charleroi lennujaam", nii nagu on just Helsingi Vantaa lennujaam. Pikne 17. september 2022, kell 23:02 (EEST)


Arutelu:Harkivi lahing (2022)

Ingliskeelne wiki pakub lõpukuupäevaks 14. mai. Alles septembri esimesel poolel tõrjuti Vene väed lõplikult Harkivi ümbrusest piiri taha. Millest lähtuda? Octagon11 (arutelu) 17. september 2022, kell 19:07 (EEST)


Arutelu:Alexander von Poehl

"Eesti farmatseut, keemik ja terapeut" Ta oli ju Peterburis elanud sakslane. Velirand (arutelu) 17. september 2022, kell 19:17 (EEST)

Kuidas tuleks kirjutada? --Andres (arutelu) 18. september 2022, kell 00:28 (EEST)

:Täiendasin, et oleks täpsem tekst. The Prince of Tartu (arutelu) 18. september 2022, kell 03:21 (EEST)


Arutelu:Kokošnik (arhitektuur)

Miks ei sobi kategooria "Venemaa arhitektuur"? Raamaturott (arutelu) 17. september 2022, kell 20:04 (EEST)

Kitsendab liialt. Esiteks on see arhitektuuriline üldmõiste ja teiseks kokošnikuid leidub ka muude maade kirikutel, kas või juba pseudovene stiili levikut arvesse võttes. Evlper (arutelu) 17. september 2022, kell 21:51 (EEST)

: "Venemaa arhitektuuri" kategooria tuleks igal juhul alles jätta (kasvõi hädapäraselt teise kategooriana), sest eelkõige on see (nagu ka käesoleva artikli definitsioon sedastab) ikkagi seotav Venemaaga. - Neptuunium ❯❯❯ arutelu 17. september 2022, kell 22:52 (EEST)

:: Üldmõiste võib ta olla ja mujal riikides ka esineda, aga seostamiseks oleks kõige lähem kategooria ikka "Venemaa arhitektuur".--Raamaturott (arutelu) 18. september 2022, kell 16:39 (EEST)

:::Üldmõistetes on tal oma koht, sestap lisan kategooria Arhitektuur Evlper (arutelu) 18. september 2022, kell 16:45 (EEST)

::::Arhitektuuri üldkategoorias on palju artikleid, mille saab tõsta väiksematesse alamkategooriatessse. See sobib ideaalselt kirikuarhitektuuri kategooriasse.--Raamaturott (arutelu) 18. september 2022, kell 16:51 (EEST)

:::::Võin selle kategooria muidugi lisada, kuid Venemaa kirikuarhitektuuris on kokošnik seitsmeteistkümnenda sajandini ja see pole funktsioonilt seotud kirikuruumi ega kultusega nagu näiteks apsiid või transept. Historitsismi kokošnikud on juba kõikjal ka ilmalikus arhitektuuris, elumajadel ja administratiivhoonetel. Seal ta juba ehitusdetail üldmõistes, nagu frontoon (millel pole vana-kreeka arhitektuuri või antiikarhitektuuri kategooriat) või sammas (mis võib olla nii funtsionaalne tugi kui ka kaunistus). Nii et olen vastu kokošniku kaotamisele üldmõistete loetelust. Muidugi, praegu on puudu kategooria Arhitektuursed ornamendid või Arhitektuursed kaunistused, kuhu kokošnik väga hästi sobiks. Mõnes teises keeles on see kategooria olemas.Evlper (arutelu) 18. september 2022, kell 16:57 (EEST)

:::::: Kategooria "kirikuarhitektuur" võiks ikka jääda. Kategooriate lisamist ei tasuks tegelikult nii keeruliseks ajada, kategooriad on alati teisejärgulised.--Raamaturott (arutelu) 18. september 2022, kell 17:38 (EEST)

::::::: Minu meelest on see eksitav, sest kirikuarhitektuuri kategooriad on alati seotud mitte dekoori, vaid ruumi funktsiooni iseärasustega. dekoor kirikutel oli ju sama mis ilmalikel ehitistel, kõik portaalid, fiaalid ja tornid, aga eripärad tulid ruumi funktsioonist. Evlper (arutelu) 18. september 2022, kell 19:38 (EEST)


Pealkiri peaks olema keeleliselt parem. Kas "2022. aasta Euroopa meistrivõistlused naiste jalgpallis" vms. Kuriuss (arutelu) 17. september 2022, kell 23:59 (EEST)

Selliste pealkirjadega on olnud pidev häda. On vanem artikkel 2015. aasta naiste jalgpalli maailmameistrivõistlused. Teen ümbersuunamise: "2022. aasta naiste jalgpalli Euroopa meistrivõistlused".--Raamaturott (arutelu) 18. september 2022, kell 14:09 (EEST)

https://et.wikipedia.org/wiki/Arutelu:2022. aasta naiste jalgpalli Euroopa meistrivõistlused


Arutelu:Calenberg

"Calenberg on mägi Kesk-Saksamaal" Kas Saksamaa on 70 meetri kõrgused mäed, aga Eestis Suur-Munamägi mäena ei kvalifitseeru? Velirand (arutelu) 18. september 2022, kell 10:36 (EEST)

Kindlat piiri mäe ja künka vahel ei ole, nimetamine ei pruugi olla teaduslik. Teaduslikus mõttes mäega kindlasti tegu ei ole. Vaata artikleid Mägi ja Küngas. --Andres (arutelu) 18. september 2022, kell 13:54 (EEST)


Arutelu:Heinart Sillastu

Esineb ka nimekuju Heinard Sillastu. Velirand (arutelu) 18. september 2022, kell 11:00 (EEST)


Arutelu:Leila Miller

"Lahkumisele viitamiseks jõi Miller lava taga 200grammise täis viinaklaasi korraga ära." Ta ütles praegu raadios, et see ei ole tõsi. Velirand (arutelu) 18. september 2022, kell 12:13 (EEST)

Lisaks sellele teatas ta samas raadiosaates, et on elanud ja elab Tallinnas, mitte Viljandis 46.131.53.123 18. september 2022, kell 12:23 (EEST)
Lahkumisele viitamiseks jõi Miller lava taga 200grammise täis viinaklaasi korraga ära.[1] Leila Milleri sõnul ei vasta väide tõele.[2]

Mina loen siit nii välja, et Vikipeedia arvates ikkagi vastab tõele. --Andres (arutelu) 18. september 2022, kell 13:41 (EEST)

:Küsitav on minu jaoks ka, kas too stseen viinaga (mille tõelevastavust, nagu aru saan, ei anna vist kinnitada ega ümber lükata) on üleüldse Vikipeedias märkimist väärt. Metzziga (arutelu) 18. september 2022, kell 13:54 (EEST)

::Pigem mitte, ammugi siis anonüümse väitena. Aga kui kellelgi on vaja kirjalikku viidet Milleri seisukohale, siis on see näiteks siin. --Ehitaja (arutelu) 20. september 2022, kell 18:31 (EEST)


Arutelu:Yunomi

ma ei saa sellest lausest aru: "Oma stiili poolest on yunomi muutunud palju kogutud tarbeesemeks" Sillerkiil (arutelu) 18. september 2022, kell 19:25 (EEST)

Tegin ümber nii, nagu mina aru sain. --Andres (arutelu) 18. september 2022, kell 19:34 (EEST)

Saan aru, et sellest lausest ei pruugita aru saada. Ehk nägin seda ette :)

Hetkel ei leidnud ma paremat vastet sõnale 'genre' ja kuna meil eristatakse näiteks kas või muusikat stiilide järgi ja stiilidesse võib jagada isegi õlleklaase (kloostriõllesid näiteks juuakse ilmtingimata jalaga klaasidest, samas kui Kölnis juuakse õlut väikestest jalata klaasidest jne).

Otsetõlge 'genre' = žanr sobiks siis minu arust veelgi vähem, kun see seondub rohkem esitatava kunstiga. Minule oleks natuke raske jagada žanriteks erinevaid objekte (majad, autod, lauanõud jne.)

Mul on üks tuttav savisepp (keraamik), kes võiks ka vabalt mulle mõne yunomi teha ja ma siis püüan tema käest järele uurida, et mis kategooriatesse tema oma loomingut jaotab. Pääskülaline (arutelu) 19. september 2022, kell 16:12 (EEST)

:"Stiil" on arusaadav küll, aga kui ma sellest lausest aru saan, siis pole seda mõistet üldse tarvis. --Andres (arutelu) 19. september 2022, kell 18:00 (EEST)
----
Siia ei tule linke. --Andres (arutelu) 18. september 2022, kell 19:34 (EEST)


Arutelu:Marmelaad

kas "närimistükiline" on valdkonnaspetsiifiline käibemõiste või otsetõlge? Sillerkiil (arutelu) 18. september 2022, kell 19:34 (EEST)


Arutelu:Nasdaq Balti börs

Pealkiri tundub imelikuna. Kas ei peaks olema "Nasdaq Balti börs" vms? - Neptuunium ❯❯❯ arutelu 18. september 2022, kell 22:19 (EEST)
"Nasdaq Balti börs" oleks korrektne. Keegi võib selle ära muuta, kui aega tekib, võin ka ise mõelda ühel hetkel, kuidas see käib.Majandus6 (arutelu) 18. september 2022, kell 23:29 (EEST)


Arutelu:Elmi Ilomets

Kas ikka peab kustutama? Velirand (arutelu) 19. september 2022, kell 15:11 (EEST)

Minu meelest väärib artiklit. --Andres (arutelu) 19. september 2022, kell 18:02 (EEST)
Saab kasutada seda allikat: . --Andres (arutelu) 19. september 2022, kell 18:07 (EEST)


Arutelu:Bruno Pärli

Kas Bruno Pärli polnud mitte Veljesto liige? Amherst99 (arutelu) 19. september 2022, kell 23:48 (EEST)


Arutelu:Kaliningradi Hrabrovo lennujaam

Alles alustasin selle lehega ja loodetavast saab see leht lähipäevil ka mingi sisu Pääskülaline (arutelu) 20. september 2022, kell 17:32 (EEST)
----
Eesti keeles peaks nagu olema (vastavalt transkriptsioonireeglitele) Kaliningradi Hrabrovo lennujaam. --Juhan121 (arutelu) 20. september 2022, kell 22:35 (EEST)

Olen nüüd natuke hädas. Tavaliselt vormindatud tekstide tõlkimine on tehtud suhteliselt hõlpsaks, kuid mallide abil tehtud tabelite tõlkimine ei olegi nii lihtne. Korralikult vormindatud lennujaama lehel peaks olema näha ka lennujaama asend kaardil (või kaartidel), kuid ma ei saa hästi aru, et kuidas seda teha tuleks. Uurisin ka juhendeid, kuid ei leidnud õiget kohta üles  :- ( Pääskülaline (arutelu) 21. september 2022, kell 20:43 (EEST)

:Kaks lihtsat nippi: 1) kasuta lähteteksti ning 2) kopeeri kuskilt teisest artiklist sobiv mall (lähtetekst!) ja muuda andmeid. Ivo (arutelu) 21. september 2022, kell 23:31 (EEST)

::Tänud vihjete eest! Pääskülaline (arutelu) 22. september 2022, kell 17:55 (EEST)


Arutelu:Muraste piirivalvekool

Mis aastani tegutses? Velirand (arutelu) 20. september 2022, kell 20:28 (EEST)


Arutelu:Jean Askenasy

Inglise ja rumeenia Vikipeediates on artikkel nime Jean Jacques Askenasy all. Velirand (arutelu) 22. september 2022, kell 11:27 (EEST)

Oma kodulehel ja publikatsioonides ta sidekriipsu ei kasuta.--Kk (arutelu) 22. september 2022, kell 20:07 (EEST)


Arutelu:Tikksabalased

Võiksid olla jaotatud alamsugukondade alusel. Vt nagu inglise vikis. Raamaturott (arutelu) 22. september 2022, kell 17:20 (EEST)

Tõepoolest. Ma ei tea, miks ma juba alul nõnda ei teinud. Nyyd sai nõnda säätud ja loodetavasti ka vigadeta. - Neptuunium ❯❯❯ arutelu 23. september 2022, kell 01:55 (EEST)


Arutelu:Edward Hopper

Võtsin toimetamisemalli ära, kuid artiklis on peatükk "Looming" all põhjalikult kirjeldatud näiteks teost "Morning Sun", mida on inglise viki põhiartiklis kunstniku kohta mainitud korra. Samal ajal on inglise vikis tehtud eraldi artiklid mitmest Hopperi maalist, mida pole siin artiklis isegi mainitud. Võib-olla ei ole see suur probleem.
Commonsis on veel vabasid pilte, mida võiks artiklisse tuua.
Kas kuskil mujal on ka kasutatud selliseid maalide eestikeelseid pealkirju nagu selles artiklis? Raamaturott (arutelu) 22. september 2022, kell 21:53 (EEST)


Arutelu:Jaan-Jürgen Klaus

viitamis- ja vormistamismallide kustutamine ei lahenda viitamis- ja vormistusprobleeme, tasub ikkagi end vormistusreeglitega kurssi viia: https://et.wikipedia.org/wiki/Vikipeedia:Vormistusreeglid Sillerkiil (arutelu) 23. september 2022, kell 22:44 (EEST)


Arutelu:Lehise-õõspuravik

Sellised teisaldamised vajavad selgitust. Minu hinnangul on eestikeelse nimetuse eemaldamine põhjendamatu.  Metsavend 23. september 2022, kell 23:22 (EEST)

Tundub küll, et eestikeelset nimetust ei ole muudetud. Minu teada reeglina neid ei muudetagi. Peale selle, sünonüüm on Bovetinus cavipes. --Andres (arutelu) 24. september 2022, kell 00:08 (EEST)


Arutelu:Elo Ellermaa

Ta ei tööta enam ERR-st: https://elu.ohtuleht.ee/1047712/erri-uudisteankur-elo-ellermaa-jattis-teletoo-selja-taha-tundsin-et-selleks-on-oige-aeg-tahtsin-valtida-labipolemist- Velirand (arutelu) 24. september 2022, kell 08:55 (EEST)


Arutelu:Männiheinik

Nimetust männiheinik on kasutatud ka seeneliigi Tricholoma caligatum puhul. Metsavend 24. september 2022, kell 10:49 (EEST)

Tundub, et kahel liigil on sama nimi. Kuidas see olukord lahendada? --Andres (arutelu) 24. september 2022, kell 12:50 (EEST)

Ma saan asjast nii aru, et need liigid on väga sarnased ja pole kindel, kas tegu on sama liigiga. Küllap nad siis varem samastati. --Andres (arutelu) 24. september 2022, kell 12:54 (EEST)


Arutelu:Ukulele

Märkus: eestikeelne artikkel väidab, et pill on Hawaii päritolu. Inglise keelne artikkel, et pärit Portugalist: "of Portuguese origin and popularized in Hawaii" 2001:1530:1008:4492:E950:323D:C8DC:E522 24. september 2022, kell 13:04 (EEST)


Arutelu:Michael I

https://et.wikipedia.org/w/index.php?title=Michael_I&oldid=5142300 Raamaturott (arutelu) 24. september 2022, kell 21:30 (EEST)


Arutelu:Lääne sõjaväeringkond

Oli ka :en:Belorussian Military District. Paar linki peab silmas seda!! Raamaturott (arutelu) 24. september 2022, kell 21:33 (EEST)

Tegin täpsustusmärkuse ja parandasin ühes artiklis lingid. Palun paranda mujal ka, ma praegu ei jaksa. --Andres (arutelu) 24. september 2022, kell 23:26 (EEST)


Arutelu:Franz von Ackermann

"Eesti vaimulik ja kirjamees." Baltisakslaste puhul ei peaks maha vaikima, et nad olid baltisakslased. Velirand (arutelu) 24. september 2022, kell 21:50 (EEST)

Baltisakslased olid ikka baltisakslased.


Arutelu:Gǎlǎb Donev

Kuidas nimi Гълъб tuleks transkribeerida? Vist ikka ei ole Galab? Kas õige oleks Gõlõb? Täht ъ peaks ju õ olema. Velirand (arutelu) 25. september 2022, kell 12:57 (EEST)

Nüüd on uued reeglid, mille järgi on a. Muide, igal pool tuleb uuele transkriptsioonile üle minna. --Andres (arutelu) 25. september 2022, kell 14:14 (EEST)

: Me ennist otsustasime jääda 1977. aasta süsteemi (varasema omaladina) juurde. Selles on "Gălăb". Vt Vikipeedia:Transliteratsiooni- ja transkriptsioonireeglid#Bulgaaria keel.

: Bulgaaria-eesti transkriptsiooni (õ-tähega) ei ole. Pikne 25. september 2022, kell 18:27 (EEST)

:: Aa, otsustasime? Mul oli see meelest läinud. Ma arvan, et Vikipeedias ei ole hea hälbida keelekorraldajate seisukohast. Iga uus kasutaja saab selle otsuse vaidlustada, ja meil pole mõjuvaid argumente, neid lihtsalt ei saagi olla. Selliseid otsuseid saaks teha, kui ühe inimese käes oleks otsustamisõigus. Igal juhul tuleb ühtlustada. --Andres (arutelu) 26. september 2022, kell 12:27 (EEST)
Infokastis on ka nimesid, mis tuleks teisiti kirjutada. --Andres (arutelu) 26. september 2022, kell 12:35 (EEST)


Arutelu:Reet Naber

Minu sünnikoht on Tallinn. Ka teadlaste leksikonis, millele on viidatud, on see õigesti. Või on vaja koopiat sünnitunnistusest? 82.131.31.194 25. september 2022, kell 14:37 (EEST)


Arutelu:Maksapasteet

teave võiks olla viidatud, eriti siis, kui on sellised väited, et miski on kuskil populaarne Sillerkiil (arutelu) 25. september 2022, kell 15:01 (EEST)


Arutelu:EHang

Droonil nüüd vaevalt esimeest ja tegevjuhti ja neid teisi ametimehi on. Kuriuss (arutelu) 25. september 2022, kell 15:48 (EEST)

Sõidukitel ja ettevõtetel tuleks teha selget vahet


Arutelu:Radeon R100

Ma ei märganud kohe, et tegu on liivakastiga. Kui soovite, kustutage mu parandused. Kuriuss (arutelu) 25. september 2022, kell 17:06 (EEST)

Artiklit ei olnud alates aprillist kordagi muudetud. Selle malli võiks eest ära võtta.--Raamaturott (arutelu) 25. september 2022, kell 17:59 (EEST)


Arutelu:Elektromagnetiline induktsioon

Kumbki välislinkidest ei toiminud
TTU link (http://www.ene.ttu.ee/leonardo/elektro_alused/4Induktsioon.pdf) võtab väga palju aega avamiseks
Koolibri link (http://www.koolibri.ee/download/?action=binary&id=3892) viib koolibri esilehele Tihhanovski (arutelu) 26. september 2022, kell 11:19 (EEST)


Arutelu:Vassõl Maljuk

Miks peaks tavalugeja teadma, mis on SBU? Kuriuss (arutelu) 27. september 2022, kell 20:49 (EEST)


Arutelu:Augsburgi tänavakunst

Tundub olema päris väärtuslik artikkel. Esitan selle B-klaasi artikliks. Ootan teiste kasutajate kommentaare.
Raamaturott (arutelu) 28. september 2022, kell 11:46 (EEST)

Minu meelest võib ta seda olla küll.- Melilac (arutelu) 4. jaanuar 2023, kell 18:26 (EET)

Vast võiks olla küll. Või mida arvab sellest Sillerkiil? Ivo (arutelu) 4. jaanuar 2023, kell 21:59 (EET)

:Vabalt. Eks pean siis millalgi pusima, et küündiks A tasemele. Sillerkiil (arutelu) 4. jaanuar 2023, kell 22:05 (EET)

::Seega võib öelda, et artikkel osutus valituks. Lisasin vastava märke. Ivo (arutelu) 4. jaanuar 2023, kell 22:18 (EET)
----
Avalause võiks olla kuidagi teisiti sõnastatud. Tänavakunsti pole vaja siin uuesti defineerida, vaid võib lihtsalt linkida vastavasse artiklisse. Niisamuti nagu ei sobi hiljuti nähtud "Nova Kahovka tammi purunemine on blablabla", pealkiri juba defineerib ennast ise ära. Ma ei oska kyll kahjuks ei oska paremat varianti kohe pakkuda. - Neptuunium ❯❯❯ arutelu 12. juuni 2023, kell 01:16 (EEST)
----
Kas pseudoartiklitena oleksid “Belgradi tänavakunst”, “Barcelona ööelu”, “Bogotá narkokaubandus” või “Bangkoki lasteprostitutsioon” samuti aktsepteeritavad, mainimata sealhulgas teemasid linnaosade järgi, näiteks: “Kalamaja kuivkäimlad” ja “Supilinna pesuköögid”? Maailmas on tuhandeid ja tuhandeid linnasid, mis on suuremad Tartust. Kas iga linna tänavakunst saab olema igati märkimisväärne, et? SARS-CoV-2 viiruse plahvatuslikule levikule eelnenuil aastail sarnaseid artikliteemade püsitusi ja käsitlusi Vikipeedias ei tolereeritud teps mitte, sisu ja loendid kustutati. Administraatorid avalikult blokeerisid ja kompromiteerisid sarnaselt toimetavaid kasutajaid. Üks tollaseid peategelasi sõimlejate ja mõnitajate seas oli Ivo Kruusamägi, artiklidki tühistati tuimalt ja põhjendusteta. Kuskil on miskit nüüd muutunud, keegi on münti õhku visanud... Le Boréalien (arutelu) 18. juuni 2023, kell 17:37 (EEST)


Arutelu:Alfredo Stroessner

Vikipeedia artiklis tuleks siiski selgitada, mida tähendavad sellises kontekstis ülekantud tähendusega "sõbrad" ja "terroriarhiivid". Veel parem oleks väljenduda nii selgelt ja täpselt, et ülekantud tähenduse jutumärke polekski vaja kasutada. Kuriuss (arutelu) 28. september 2022, kell 16:13 (EEST)


Arutelu:Paul Greengard

Minu arvates ei peaks vähem tuntud välismaiseid fondinimesid sel moel tõlgituna esitama. Näiteks "Aju ja Käitumise Uuringute Fond" pole eesti päritolu fond ja sellel pole ametlikku eestikeelset nime. Seega tuleks selle fondi nimi esitada põhilauses ingliskeelsena, millele võib (aga ei pruugi) esitada tõlke selle järel sulgudes. Kuriuss (arutelu) 28. september 2022, kell 17:07 (EEST)


Arutelu:Eduard Vilde tee

1968. a Tallinna kaardil on Vilde tee miskipärast "Lasteaia tänav". Huvitav, miks - Bstard12 (arutelu) 28. september 2022, kell 19:30 (EEST)


Arutelu:Riverdance

Ehkki ingliskeelne Wikipedia väidab tõesti määratluses, et Riverdance on "theatrical show", on Riverdance siiski esmajärjekorras tantsukollektiiv. Töötatakse välja kontserdikavu ja tantsulavastusi, näiteks ühe sellisena on nende kodulehel nimetatud kava "A PRIMITIVE & POWERFUL WORLD". Ei saa ju olla nii, et "tantsuetendus Riverdance" esitab tantsulavastuse "A Primitive & Powerful World". Etendus on lavastuse ühekordne esitus, juba sellepärast on artikkel ebaloogiline. Kuriuss (arutelu) 28. september 2022, kell 20:58 (EEST)


Arutelu:Arbi järv

Artikkel räägib ainult muda paksusest. 91.129.97.105 29. september 2022, kell 14:34 (EEST)


Kategooria arutelu:Uus-Lõuna-Walesi linnad

Selle kategooria nimi peaks olema Uus-Lõuna-Walesi linnad. Velirand (arutelu) 30. september 2022, kell 09:17 (EEST)
----
Ja minu meelest Austraalia linnade artikleid ei ole nii palju, et oleks vaja eri osariikide linnadele teha eraldi kategooriad. Velirand (arutelu) 30. september 2022, kell 09:40 (EEST)


Arutelu:Erwin Josef Ender

"Sileesia päritolu vaimulik" Siseesia ei ole rahvus vaid on ajalooline piirkond. Inglise Vikipeedias on: "German prelate of the Catholic Church". Velirand (arutelu) 30. september 2022, kell 14:22 (EEST)


Arutelu:Newcastle (Uus-Lõuna-Wales)

Suurlinnapiirkonna kohta peaks olema eraldi artikkel. Andres (arutelu) 30. september 2022, kell 20:47 (EEST)


Arutelu:Surnud 29. veebruaril

Mida tähendab "esimene luule laureaat Californiast"? See vajab mitmes aspektis täpsustamist. Kuriuss (arutelu) 30. september 2022, kell 20:56 (EEST)


Arutelu:Vahtrasiirupi tõbi

"Vahtrasiirupi tõbi" lahkukirjutatult tähendab, et see on tõbi, mis esineb vahtrasiirupil. See ei saa olla korrektne eestikeelne termin. Kuriuss (arutelu) 30. september 2022, kell 21:27 (EEST)

Ei ole muidugi korrektne. Siin on "vahtrasiirupi tõbi", [chrome-extension://efaidnbmnnnibpcajpcglclefindmkaj/https://www1.epa.ee/ep/EPtolked/E007758.pdf siin] on "vahtrasiirupuriini haigus", [chrome-extension://efaidnbmnnnibpcajpcglclefindmkaj/https://www1.epa.ee/ep/EPtolked/E013602.pdf siin] on "vahtrasiirupkusesuse-tõbi". Nähtavasti eestikeelset nimetust pole välja kujunenud, aga minu meelest võiks see olla "vahtrasiirupkusesustõbi". --Andres (arutelu) 30. september 2022, kell 21:57 (EEST)


Arutelu:Boriss Pugo

Artiklile on lisatud kategooria NLKP-st väljaheidetud liikmed. Millal Pugo NLKP-st välja visati? Velirand (arutelu) 1. oktoober 2022, kell 01:32 (EEST)

Vene vikist ei leidnud selle kohta midagi. --Andres (arutelu) 1. oktoober 2022, kell 03:10 (EEST)

: Inglise ja läti vikis ei ole ka sellest midagi kirjutatud. Velirand (arutelu) 1. oktoober 2022, kell 08:50 (EEST)

:: Ma eemaldan selle kategooria. Velirand (arutelu) 1. oktoober 2022, kell 11:10 (EEST)
Janajev ja Krjutškov on ka selles kategoorias, vene vikis ei ole. Igatahes Pugo kohta on seda raske uskuda, sest ta suri juba 22. augustil. --Andres (arutelu) 1. oktoober 2022, kell 13:05 (EEST)


Arutelu:Aabitsa kukk

"Lugu lõppeb onu Pauli kõnega, millest selgub, et onu plaanib öösel Mauno kortermaja naabrite juurde vargile minna." Onu Paul käibki ümbruskonna korterites vargil. Varastatud asjad peidetakse esialgu Mauno korterisse. Mõneks ajaks peidab ta Mauno korterisse isegi laiba. Velirand (arutelu) 1. oktoober 2022, kell 15:26 (EEST)

Ja mingit onu Pauli kõnet seal ei ole. Mauno ise räägib. Velirand (arutelu) 1. oktoober 2022, kell 15:28 (EEST)


Arutelu:Peningi mõis

"1990. aastatest on peahoone varemetes" Ei ole enam varemetes, nüüd on restraureeritud. Velirand (arutelu) 2. oktoober 2022, kell 09:45 (EEST)


Arutelu:Tiina Ristimäe

Eesti Hüpertoonia Ühingut ei ole Äriregistris, on vaid Eesti Hüpertensiooni Ühing (kus paistavad hoopis teised eestvedajad olevat). Kuriuss (arutelu) 2. oktoober 2022, kell 16:34 (EEST)


Arutelu:Detroiti pitsa

Kust pärineb grammatiliselt vigane "Detrodi pitsa"? Kuriuss (arutelu) 2. oktoober 2022, kell 16:45 (EEST)

Reegleid on raske meelde jätta, on ju "New Yorgi" ja "Frankfurdi". --Andres (arutelu) 2. oktoober 2022, kell 18:04 (EEST)


Arutelu:Emma Lazarus

Vaevalt küll New Yorgi juutidel selline eestikeelse nimega asutus on. Kuriuss (arutelu) 2. oktoober 2022, kell 19:21 (EEST)

:en:Hebrew Technical Institute (New York City). --Andres (arutelu) 3. oktoober 2022, kell 11:37 (EEST)


Kategooria arutelu:Vana-Rooma arhitektuur

On kategooria :Kategooria:Vanakreeka arhitektuur. Raamaturott (arutelu) 2. oktoober 2022, kell 20:35 (EEST)

Ei oska kommenteerida, vahetaksin ka teise kirjapildi vastu.Evlper (arutelu) 2. oktoober 2022, kell 20:36 (EEST)


Kasutaja arutelu:Varasjonathan

Tere! Varasjonathan (arutelu) 2. oktoober 2022, kell 20:36 (EEST)

tere Varasjonathan (arutelu) 2. oktoober 2022, kell 20:37 (EEST)


Arutelu:Kanjuruhani staadioni tragöödia

* "...hukkus enam kui sada kakskümmend viis inimest ning sai vigastada enam kui sada inimest". Suuri arve kirjutame ikka endiselt numbritega.

:mina kirjutan inimhingi sõnades ☆☆☆— Yx iNdiviid Kaastöö 2. oktoober 2022, kell 20:56 (EEST)

:: Vikipeedias tuleb kirjutada ikka nagu on normiks.--Raamaturott (arutelu) 2. oktoober 2022, kell 21:01 (EEST)

::: Jahhh, 28 projektis enam kui 10 a jooksul tehtud muudatusi arvesse võttes, ehk siiski saan aru, normist, mis iganes see tähendama pääx / ei pääx... ☆☆☆— Yx iNdiviid Kaastöö 2. oktoober 2022, kell 21:23 (EEST)
* "... mis jäi maailmas samalaadsetes intsidentides hukkunute arvult ..." Peaks kuidagi mainima, et ainult jalgpallistaadionitel toimunud intsidentides. Samas inglise viki annab selles õnnetuses :en:Accra Sports Stadium disaster hukkunute arvuks 126.

:päises on märkus: „Muutuv sündmus“, algas vist u 300 hingega, ja, ilmselt siis mingil ajal avaldab asukohariigi vastav ametkond andmed ☆☆☆— Yx iNdiviid Kaastöö 2. oktoober 2022, kell 20:56 (EEST)
*  Estadio Nacionali staadioni tragöödia – Sõna "staadion" pole selles nimetuses vaja kasutada, sest estadio juba tähendabki staadioni.

:T6si v6i! Arvasin ikka et esta ja dio kooslus nüansirikkam...;-) ☆☆☆— Yx iNdiviid Kaastöö 2. oktoober 2022, kell 22:47 (EEST)
* Ja esimene lause tuleks pigem jagada kahe lause vahel.
Raamaturott (arutelu) 2. oktoober 2022, kell 20:43 (EEST)


Arutelu:Lilly Walther

Baltisakslase rahvus on eestlane? (infokastis). Velirand (arutelu) 3. oktoober 2022, kell 14:10 (EEST)

Baltisakslane võis olla eesti päritolu, aga ei pruugi.

Isikutunnistusel on tal kirjas, et on sakslane, aga kodakondsus on Eesti 193.40.13.55 18. märts 2024, kell 16:35 (EET)

: See parandati infokastis juba tükk aega tagasi ära. Kodakondsus ja rahvus on täiesti erinevad asjad. Velirand (arutelu) 18. märts 2024, kell 17:12 (EET)

artiklis on kirjas, et ta sündis Kaiu karjamõisas. Kas see on sama, mis Kaiu mõis? Ivo (arutelu) 17. märts 2024, kell 18:07 (EET)

Ja see "näited Brügelis loodud talunõudest" viitab Brugge (ehk Brügge) linnale? Ivo (arutelu) 17. märts 2024, kell 20:03 (EET)

:EI tohiks.

:Kataloogis on veel selline lause: "Saksa keraamikatööstusega Bürgeli linnakeses Jena lähistel."

:Ise mapsist vaadates leidisn sealt Jena lähedalt koha nimega: Graitschen bei Bürgel 193.40.13.55 18. märts 2024, kell 16:29 (EET)

Jep 193.40.13.55 18. märts 2024, kell 16:33 (EET)

:See oli Kaiule mõeldud vastus:D 193.40.13.55 18. märts 2024, kell 16:33 (EET)

::Kohendasin artiklis linki mõisale.

::Kaardilt näen tõesti Jena linna lähistel küll asulat nimega Bürgel. Seega artiklis esinev "Brügel" on kirjaviga?

::See artikkel on esitatud A-klassi artikli kandidaadiks. Tuleb veel natuke viimast lihvi anda. Ivo (arutelu) 18. märts 2024, kell 23:32 (EET)


Arutelu:Kaevu tänav (Tallinn)

19. sajandil ja 20. sajandi alguses oli Kaarli puiestee Toompea poolse haru nimi oli samuti Kaevu tänav. Kuidas seda nüüd märkida?  Kopo25 (arutelu) 3. oktoober 2022, kell 18:56 (EEST)


Arutelu:Siim Liivik

Kui ma õigesti aru sain, siis elulooraamat ilmus 2021. aastal, eesti keeles 2022. aastal? Uurin kunagi hiljem veel lähemalt. Raamaturott (arutelu) 3. oktoober 2022, kell 21:01 (EEST)


Arutelu:Papp (vaimulik)

Kolmesõnaline viideteta artikkel jääb ikka liiga napiks. Kui artikkel luua, siis võiks natuke rohkem panustada. Sillerkiil (arutelu) 5. oktoober 2022, kell 08:14 (EEST)

Ma kyll ei olnud selle artikli algataja, aga lisasin mõned sõnad ja ühe lause. Mul pole praegu häid mõtteid, kuidas seda artiklit täiendada, nii et ta entsyklopeediaartikli vääriline oleks. Praegu on rohkem nagu Vikisõnastiku artikkel. Samas on mõiste ajalugu huvitav ja kindlasti annaks sellest kuidagi entsyklopeediliselt kirjutada, kuigi ma ise seda praegu ei oska. Teine võimalus on tekitada täpsustuslehekylg Papp (täpsustus), mis kõik need VÕK papid, kallaspapid, Peko papid jne linkidena yles loeks. -- Ohpuu (arutelu) 5. oktoober 2022, kell 10:29 (EEST)

Ma tahtsin just öelda, et see ei ole entsüklopeediaartikkel. --Andres (arutelu) 5. oktoober 2022, kell 19:38 (EEST)


Arutelu:Kyūjō vahejuhtum

Artiklis võiks mainida, et Kyūjō tähendab Tokyo keisripalee. Velirand (arutelu) 5. oktoober 2022, kell 13:11 (EEST)
----
"läksid riigipöörde korraldajad harakiri teel vabasurma." Kui palju neid riigipöörde korraldajaid oli? See artiklist ei selgu. Velirand (arutelu) 9. veebruar 2023, kell 16:03 (EET)


Kasutaja arutelu:85.29.200.190

Olete kahe aasta jooksul teinud Vikipeedia artiklites kolm muudatust, mis kõik on tulnud tühistada. Soovitan tutvuda vormistusreeglitega https://et.wikipedia.org/wiki/Vikipeedia:Vormistusreeglid Sillerkiil (arutelu) 5. oktoober 2022, kell 22:04 (EEST)


Arutelu:Angus (ansambel)

Kui ma asjast õigesti olen aru saanud, siis E.P. (Extended Play) ei tõlgita kõnekeeles "kauamängiv". "Kauamängivaks" nimetatakse ikka minu arust L.P. (Long Play).
Räägin siis "Diskograafia" alamsektsioonist. 62.65.225.170 6. oktoober 2022, kell 00:16 (EEST)


Arutelu:Aljona Suržikova

"lavastaja" Filmilavastaja ehk ikka. Velirand (arutelu) 6. oktoober 2022, kell 09:20 (EEST)


Arutelu:Abdõkadõr Orozbekov

"Abdukadyr Urazbekov" Kas ta nimi ei peaks olema Abdukadõr Urzabekov? Velirand (arutelu) 6. oktoober 2022, kell 09:29 (EEST)
----
Ma arvan, et "Kõrgõzstani poliitikud" on eksitav kategooria. --Andres (arutelu) 6. oktoober 2022, kell 12:23 (EEST)


Arutelu:Sacheen Littlefeather

Tsiaat tema kõnest tuleks eesti keelde tõlkida. Velirand (arutelu) 6. oktoober 2022, kell 09:31 (EEST)


Arutelu:Eesti õigusteadlaste päevad

2022 õigusteadlaste päevadel loeti, et toimuvad 38. päevad ja tähistatakse 100 aasta möödumist esimestest päevadest.  Seega oleks õige, et toimuvad alates aastast 1922. 193.40.12.10 6. oktoober 2022, kell 10:34 (EEST)

Sellest tuleb siis üksikasjalisemalt kirjutada. --Andres (arutelu) 6. oktoober 2022, kell 12:02 (EEST)


Arutelu:Annie Ernaux

"Teoste pealkirjad" peavad olema ikka jutumärkides! Raamaturott (arutelu) 6. oktoober 2022, kell 14:35 (EEST)


Arutelu:Blair Mountaini lahing

Ja veel nii palju detektiive? Kas tõesti? Kuriuss (arutelu) 7. oktoober 2022, kell 21:34 (EEST)


Arutelu:James Dwight Dana

Artikkel räägib teadlasest, infokast väidab ta kirjanikuks. Kuriuss (arutelu) 7. oktoober 2022, kell 22:52 (EEST)

See tuleb Wikidatas muuta. Ma püüdsin muuta, aga ei õnnestunud. Ta ei ole kirjanik. --Andres (arutelu) 8. oktoober 2022, kell 15:16 (EEST)

: Sul õnnestus "kirjanik" Wikidatas eemaldada küll, aga see oli seal viidatud ja see võidakse tagasi panna. Artikkel Kirjanik on praegu seotud inglise viki artikliga "Writer", mille teema on laiem. Seda on keeruline Wikidatas korralikult lahendada. Tundub jällegi mõistilikum Wikidata infokasti mitte kasutada. Pikne 8. oktoober 2022, kell 18:19 (EEST)

:: Writer ja kirjanik ei tohiks olla seotud. Ma ei saa aru, miks paljudest määratlustest näitas meil ainult kirjanikku. --Andres (arutelu) 8. oktoober 2022, kell 21:10 (EEST)

::: Mall näitab ainult viitega avaldusi, "imporditud Wikimedia projektist" jmt ei lähe viitena arvesse. Pikne 10. oktoober 2022, kell 19:13 (EEST)


Arutelu:Ülo Emmus

Enne jäi artiklist mulje, nagu ta oleks raamatu "Eesti kunsti ja arhitektuuri biograafiline leksikon" autor või kujundaja, aga ESTER seda ei kinnita. Tõstsin selle raamatu kirjanduse jaotisse, sest kindlasti on tema kui kunstniku kohta seal midagi kirjutatud. Kuriuss (arutelu) 7. oktoober 2022, kell 23:06 (EEST)


Arutelu:Jaakko Ryhänen

http://www.plmf.ee/mod_news_e4da3b7fbbce2345d7772b0674a318d5_Jaakko-Ryhnen-ja-inimhle-pillerkaar_est – artiklis lubatud artiklit sellel aadressil pole. Kuriuss (arutelu) 7. oktoober 2022, kell 23:23 (EEST)


Arutelu:Visuaalne kokkuvõte

Kuidas saavad "visuaalne kokkuvõte" ja "visualiseerimine" olla ühe ja sama asja nimetused? Need ju kuuluvad erinevatele üldistustasanditele. Kuriuss (arutelu) 7. oktoober 2022, kell 23:32 (EEST)

"Visuaalne kokkuvõte" ja "visualiseerimine"


Arutelu:Frosinone

Võõrriikides asuvaid tänavanimesid ei peaks tõlkima. Kuriuss (arutelu) 8. oktoober 2022, kell 00:31 (EEST)


Arutelu:António Egas Moniz

Ingliskeelses Wikipedias on tema nimi artikli pealkirjas António Egas Moniz. Juba diakriitikuvea pärast tuleks pealkirja muuta. Kuriuss (arutelu) 9. oktoober 2022, kell 15:40 (EEST)
-----------
Miks nii lühikesel artiklil oli mitu toimetamismalli? Miks ei oleks võinud kohe artiklis esinevad vead parandada, selle asemel, et toimetamismallid lisada?--Raamaturott (arutelu) 19. märts 2023, kell 12:50 (EET)


Arutelu:Konstantin Eggert

"Ameerika mäed" ja "Siin ja praegu" – mõeldud on vene kanali saateid, nende pealkirjad ei ole kindlasti eestikeelsed. Kuriuss (arutelu) 9. oktoober 2022, kell 18:35 (EEST)


Arutelu:Osvald Põder

"Tartu kinode Ateena ja Central kinooperaatorite ..." – kas need "kinooperaatorid" ei peaks siin olema "kinomehaanikud", kui nad kinos töötasid? Või olid siiski filmioperaatorid (st tegid filme)? Kuriuss (arutelu) 9. oktoober 2022, kell 18:40 (EEST)


Arutelu:Kuigatsi raamatukogu

"Raamatukogu remondi projektidega alustati" – segane sõnastus. Kas hakati remondi jaoks projekti tegema või hakati remonti alles planeerima? Kuriuss (arutelu) 9. oktoober 2022, kell 19:21 (EEST)


Arutelu:Nõmme sovhoos

Artiklis on mainitud üleliidulist "ametiühingukomiteed", aga kas tol ajal polnud ametiühingute üleliidulised ja vabariiklikud juhtorganid mitte "keskliidud"? Kuriuss (arutelu) 10. oktoober 2022, kell 14:44 (EEST)


Arutelu:Carl Snoilsky

*... järgnesid kõrgsaavutusena Théophile Gautier' ja Charles Baudelaire'i mõjulised itaalia- ja hispaaniaainelised "Sonnetter" (1871)." – küllap oli mõeldud veel mõni teos loetellu lisada? Kuriuss (arutelu) 10. oktoober 2022, kell 15:28 (EEST)


Arutelu:Dawnstar

"Taevas kohtume taas", "Londoni ööd" – kas tõesti eestikeelse muusikaga videod? Kuriuss (arutelu) 11. oktoober 2022, kell 08:54 (EEST)


Arutelu:IBU karikas

Ei tasu unustada, et eesti keeles on karikas vaid auhind, mitte võistlused. Artikli pealkiri ja sisu ei lähe hästi kokku. Kuriuss (arutelu) 11. oktoober 2022, kell 13:35 (EEST)


Arutelu:Leonardo Padura

Miks pilt kustutati? Sillerkiil (arutelu) 11. oktoober 2022, kell 13:45 (EEST)


Selliselt, ühelauselisena ja viideteta läheb see artikkel varsti kustutamisele Sillerkiil (arutelu) 11. oktoober 2022, kell 19:00 (EEST)

https://et.wikipedia.org/wiki/Arutelu:Eesti mootorratturite kogukond Biker.ee


Arutelu:Güldenstubbe

Siiski tekib küsimus, mispärast saavad võõrandamise ajal suguvõsale kuulunud mõisad erilise kohtlemise osaliseks, et neid tuleks eraldi paksus kirjas välja tuua. The Prince of Tartu (arutelu) 12. oktoober 2022, kell 01:09 (EEST)

Artikli alaosa Suguvõsa liikmeid eesmärk ei ole loetleda kõiki suguvõsa liikmeid, vaid ainult olulisemaid. Mitmes võõrkeelses vikipeedias ongi selle artikliosa nimi Tähelapanuväärseid liikmeid. Seepärast vajab mõnede isikute paigutamine põhjendust:
*Ernst Alexander von Güldenstubbe (1852–1932), Luulupe mõisnik
*Peer Anton Karl Hermann von Güldenstubbe (1891–1919), Balti pataljoni vabatahtlik
The Prince of Tartu (arutelu) 12. november 2023, kell 17:41 (EET)


Arutelu:Eduardo Mendoza

"romaanikirjanik" Kas teda hispaania kirjanikuks või hispaaniakeelseks katalaani kirjanikuks nimetada ei saa? Velirand (arutelu) 12. oktoober 2022, kell 13:32 (EEST)

Miks teda ei peaks saama hispaania kirjanikuks nimetada? Ta o n küll Barcelonas sündinud, aga kas ta on katalaan? --Andres (arutelu) 12. oktoober 2022, kell 19:39 (EEST)

: Pidasin silmas seda, et ta kirjutab hispaania keeles. Velirand (arutelu) 13. oktoober 2022, kell 16:12 (EEST)


Arutelu:Kerri Kotta

Kui ta on helilooja, võiks artiklis olla tema loomingu žanriline määratlus ja tuntumate teoste pealkirjad. Kuriuss (arutelu) 13. oktoober 2022, kell 15:41 (EEST)


Arutelu:Claudia Piñeiro

Hispaaniakeelses Vikipeedias on tema sünnikuupäevaks 10. aprill 1960. Velirand (arutelu) 13. oktoober 2022, kell 16:14 (EEST)


Arutelu:Eesti muusika päevade preemia

Alates 2016. aastast ei ole enam Eesti muusika päevade preemiat. Heliloojate liit annab selle asemel välja Lepo Sumera heliloomingu preemiat (mis antakse üle suvel Pärnu muusikafestivali ajal) ja LHV uue heliloomingu preemiat Au-tasu (mis antakse üle Eesti muusika päevade ajal). Esimesega tunnustatakse helilooja tegevust ja loomingut tervikuna, teine antakse möödunud aastal esiettekandele tulnud heliteose eest. Kustutasin loetelust laureaatide-teoste nimed alates 2016. aastast, sest need on juba olemas ja peavad olema Au-tasu artiklis. Merleke5 (arutelu) 14. oktoober 2022, kell 09:10 (EEST)

Eesti muusika päevade preemiat ei ole enam

https://et.wikipedia.org/wiki/Arutelu:Eesti muusika päevade preemia


Arutelu:Alberto Moravia

Kas peaks kajastama seda, et Eesti kultuuriruumis seostatakse tema nägu Andrus Kivirähk tegelase Ivan Oravaga.
""Mul oli komme illustreerida oma ajalehe naljajutte mingite fotodega ja muidugi päris fotosid ei olnud, seega ma lõikasin neid välja vanadest ajakirjadest, mis toimetuses vedelesid, ja ka Orava pildil oli tegelikult tuntud Itaalia kirjanik Alberto Moravia, see oli ühe vanas Vene filmiajakirjas ning ta nägu kuidagi sobis selle tegelasega," selgitas Kivirähk"
Vt intervjuu ERRis: https://kultuur.err.ee/1608751186/kivirahk-tagantjarele-vaadates-tundub-ivan-orava-nimi-isegi-pisut-sobimatu 80.235.23.194 14. oktoober 2022, kell 12:55 (EEST)

Seda võiks artiklis mainida küll. Velirand (arutelu) 10. november 2022, kell 10:40 (EET)

: Ma arvan, et see sobiks pigem Ivan Orava artiklisse. Moravia kohta ei ütle see infokild minu meelest midagi. Pikne 10. november 2022, kell 18:21 (EET)


Arutelu:Portugalikeelsete Riikide Ühendus

Miks lõik vaatlejaliikmete kohta eemaldati? Velirand (arutelu) 14. oktoober 2022, kell 21:30 (EEST)

Vananenud info, mille ma asendasin.--Raamaturott (arutelu) 14. oktoober 2022, kell 23:48 (EEST)


Arutelu:30. juuni

"Šveitsis Luzernis algasid 32. maailmameistrivõistlused laskmises, kus Eesti 22-liikmeline koondis võitis." – vajab täpsustamist, mis distsipliinis/harjutuses Eesti koondis võitis. Praegu jääb mulje, et Eesti tuli seal üleüldiseks võitjaks (võitis kõik, mis võita andis), aga see on eksitav. Kuriuss (arutelu) 15. oktoober 2022, kell 20:28 (EEST)


Arutelu:Cudjoe Lewis

"Sündinud u 1841 Bantè, Prantsuse Dahomee" Prantsuse Dahomee asutati 1894. aastal. Velirand (arutelu) 15. oktoober 2022, kell 22:08 (EEST)


Arutelu:Juraj Slafkovský

"Ta on esimene Slovakkia NHL-i mängija, kes esimeses ringis drafti tehti." mida see tähendab? Sillerkiil (arutelu) 16. oktoober 2022, kell 09:13 (EEST)


Arutelu:Anatoli Martšenko

Esteri järgi pole tema teoseid eesti keelde tõlgitud. Seetõttu ei tuleks eestikeelseid pealkirju esitada pealauses, vaid ainult originaalkeelse pealkirja järel sulgudes. Kuriuss (arutelu) 16. oktoober 2022, kell 13:24 (EEST)


Arutelu:Vnukovo lennujaam

1. kohal varguste kohta riigis Venemaal Матрасов Дима Вологда (arutelu) 17. oktoober 2022, kell 08:12 (EEST)


Arutelu:Julio Cortázar

"... hakates avalikult tegutsema vasakpoolsete põhjustega Ladina-Ameerikas" – no ei saa aru, mida on tahetud öelda. Pealegi peaksid selle udu asemel olema faktid. Kuriuss (arutelu) 17. oktoober 2022, kell 09:08 (EEST)


Arutelu:Elena Poniatowska

"... on aidanud koostada näiteks selliseid väljaandeid" – mis väljaanded need žanri poolest on? Luulekogud, antoloogiad, publitsistikakogud, aforismikogud, temaatilised erilehed? Kuriuss (arutelu) 17. oktoober 2022, kell 11:22 (EEST)


Arutelu:Richard Alekõrs

"Eesti kirjanduse punane politruk, gümnaasiumi lõputunnistust võltsinud Endel Sõgel" Kas see on ikka entsüklopeediasse sobilik stiil? Velirand (arutelu) 17. oktoober 2022, kell 14:07 (EEST)

Tere, kuna see on tõde, mille kohta on mul olemas originaalmaterjalid sh protokoll "nõiaprotsessist", siis ei näe põhjust selle nüansi kõrvaldamiseks. Liiatigi mõjutas just see konkreetne isik vaadeldaval perioodil Richardi tervist ja tema loometegevust. Kui jätame isiku nimetamata, võib see tahtmatult anda viiteid selleaegsete persoonide kohta, kes aga antud juhtumiga seotud ei olnud. Sellest faktorist vaikimine ei annaks Richardist vajalikku ülevaadet. Tõsi, tunnistan, et epiteedid ei sobi konteksti, kuid muudan stiili.

Indrek Alekõrs 2001:7D0:5340:480:207C:813C:267E:A4C0 5. märts 2024, kell 11:45 (EET)
----
Selle tulemusel ta rehabiliteeriti.

Mida see tähendab? --Andres (arutelu) 5. märts 2024, kell 12:12 (EET)


Arutelu:Igbo-Ora

Linnade artiklite puhul võiks artiklis kasutada linna malli. Velirand (arutelu) 17. oktoober 2022, kell 14:58 (EEST)


Arutelu:Ligniin

Ants Tuulmetsa õpikus gümnaasiumile "Orgaaniline keemia" (2002) lk 133: Paljud looduslikud ühendid on fenoolse iseloomuga.. Fenoolse iseloomuga on kõigis puitunud taimedes leiduv ligniin, Ligniini fenoolsest iseloomust on juttu ka saksa artikli päises. See on minu meelest oluline info ja peaks kuidagi ka meie artiklisse sisse smugeldama. Nimelik (arutelu) 17. oktoober 2022, kell 19:58 (EEST)

Ma pole kunagi mõelnud sellisele ilmsena paistvale tõsiasjale, et artiklite olulised teemad ja nende prioriteetsus, tähtsuse järjekord on sellises veebipõhises entsüklopeedias nagu Vikipeedia...tinglikult määratletav nende aktiivsete siniste linkide esinemise kaudu artiklis. Et millised aktiivsed lingid artiklis on (peaksid olema või võiksid olla kui vaadata sama teema kajastamist teistes suurtes keeltes) ja (enam-vähem) millises tähtsuse järjekorras nad artiklis on. Näiteks käesoleva teema saksa ja inglise artikli päises on see fenoolide link. https://de.wikipedia.org/wiki/Lignin Saksa lehel tegelikult esimene oluliselt-sisuliselt ligniini suuremalt määratlev link (enne seda on vaid nimetuse keelega seotud link ladina keel). Järelikult see (mõtlen siin mõistet fenoolid) on ligniini puhul küllalt oluline teema, oluline üldine määratlus. --Nimelik (arutelu) 18. oktoober 2022, kell 17:56 (EEST)


Arutelu:Ravikindlustuseta inimesed Eestis

Esitasin kustutamiseks, kuna esiteks on ilmselgelt kampaania eesmärgil loodud ja teiseks ja kolmandaks ei vasta kuskilt otsast viki nõuetele. Teema on iseenesest kahtlemata oluline, aga mitte siin ja sellisel kujul. Sillerkiil (arutelu) 18. oktoober 2022, kell 17:02 (EEST)

Ütle siis, kus ja mis kujul see info peaks olema. --Andres (arutelu) 26. september 2023, kell 13:22 (EEST)

Lehekülg on loodud palju aega enne kampaania "Ravikindlustus kõigile" algatamist EKL poolt, nii et mingist ilmselgest kampaania eesmärgil loomisest ei saa rääkida. Praegu on riigiasutuste kodulehtedel olev info kohati selgelt olukorda ilustav ja tegelikku olukorda ähmastav - näiteks antakse mõista, nagu oleks meil kõigile tagatud "kvaliteetne ja solidaarne arstiabi" (Terviseamet) jne, nüüd on aga ka Sotsiaalministeerium tunnistanud, et kindlustuseta inimene võib jääda vajaliku arstiabita ja muutused on vajalikud. Mina arvan, et on oluline, et vähemalt mingi info ravikindlustuseteemalise arutelu jms kohta oleks ühte kohta koondatud ja avalikult kättesaadav. Olen püüdnud säilitada erapooletuse ja lisada ainult kinnitatud infot/linke arvamustele. Mis eesmärgil soovitakse see vikilehekülg kustutada, tekitab küsimusi. 46.131.22.225 30. oktoober 2022, kell 07:38 (EET)
----
Esiteks oleks vaja see leht vormistusreeglite kohaselt ymber teha (kõige esmasema vormistuse tegin nyyd ära). Siinse sisu võiks seejärel liita artikliga Ravikindlustus, kust mingil hetkel võib lahutada artikli Ravikindlustus Eestis vms. Ehkki siinne tekst tuleb enne liitmist uuesti läbi toimetada. Igatahes sedavõrd spetsiifilist eraldiseisvat käsitlust, mis keskenduks ainult ravikindlustuse puudumisele, ei ole vähemalt praegu tarvis. - Neptuunium ❯❯❯ arutelu 26. september 2023, kell 14:07 (EEST)

Lehekülje loojalt:

Aitäh artikli vormindamise eest, aga kust tuleb arvamus või info, et selline leht ei ole praegu vajalik?

Mina leian, et ravikindlustusprobleemidest rääkiv leht on kindlasti vajalik.

Need probleemid on Eestis puudutanud sadu tuhandeid inimesi ja lahendused on veninud ligi paarkümmend aastat. Minu meelest on tegu ühe suurima valukohaga Eesti sotsiaalkaitsesüsteemis, mille kohta pole mujal internetis adekvaatset, ühte kohta koondatud infot. Sellepärast saigi see vikileht kunagi tehtud.

Isegi juhul kui kõiki hõlmav ravikindlustus nüüd ära tehakse (Sotsiaalministeeriumi andmetel võiks seda puudutav otsus tulla hiljemalt järgmise, st 2024. aasta alguses), ei näe ma põhjust sellel vikilehel olevat infot netist ära korjata.

Kokkuvõttes pooldan ma selle artikli liitmist muu ravikindlustusteemaga ainult juhul, kui selle sisu ja mõte ei kannata. (Andke andeks, kui ma olen nüüd liiga tundlik vms, aga siin ja seal on näha olnud katseid seda teemat ilustada ja kalevi alla peita.) Nebula12 (arutelu) 29. november 2023, kell 08:20 (EET)

Vastuväide kustutamisele (lehekülje loojalt)


Arutelu:Keili Sükijainen

"Lapsepõlv
Kasvas üles Tartu Annelinna korteris, kuid vabad hetked veetis meelsasti Tammelinnas vanaema juures. Lapsepõlv möödus enamasti poiste seltskonnas, mistõttu on ta siiani suur kiirete autode fänn. Keili hobideks olid iluvõimlemine, ratsutamine, tennis, show-tants ja kunstikoolis käimine. Lapsena oli tema soov saada loomaarstiks."
Tõstsin alapeatüki ära, tundub vikisse kohatu. Muidu võiks iga viki bio juurde loetleda, mis on inimese lemmikvärv ja mitu pannkooki lapsena hommikuti sõi. Sillerkiil (arutelu) 18. oktoober 2022, kell 17:11 (EEST)


Arutelu:Hakaniemi metroojaam

"... 00530 Helsingi (põhjapoolest); Hakaniemen tori, 00530 Helsingi (lõunapoolest)" – ei saa aru, mida on mõeldud sõnadega "põhjapoolest" ja "lõunapoolest". Kuriuss (arutelu) 18. oktoober 2022, kell 18:43 (EEST)


Arutelu:Owen Nolan

"Tal on ka Põhja-Iirimaa kodakondsus." Põhja-Iirimaa kodakondsust ei ole olemas. Tõenäoliselt on tal ka Briti kodakondsus. Velirand (arutelu) 19. oktoober 2022, kell 10:37 (EEST)


Arutelu:Anders Melts

Kui "raadiosaatejuht", siis peaks olema öeldud ka see, mis raadios, milliseid saateid ja millal on ta juhtinud. Kuriuss (arutelu) 19. oktoober 2022, kell 12:17 (EEST)


Arutelu:Gustav Raudsepp

Artiklist ei paista olulisust. Sillerkiil (arutelu) 19. oktoober 2022, kell 23:09 (EEST)

Ega ma päris hästi mõistagi neid olulisuse kriteeriume. Gustav Raudsepp oli talunikust kodu-uurija ja genealoogiahuviline, kellelt on maha jäänud mitmeid pärimislugusid, luuletusi vms. Muidugi võib selle artikli kusturada. 46.131.40.216 21. oktoober 2022, kell 09:51 (EEST)

: Peaks saama viidata kajastustele isiku kohta (vt Vikipeedia:Tähelepanuväärsus). Praegune sisu tundub küll ebapiisav. Kui temast on artikkel luuletuste pärast, siis miks teda avalauses luuletajaks ei nimetata? Kas teda peetakse luuletajaks? Kas tema luuletusi on avaldatud (mujal kui blogides) või esitatud vmt? Pikne 21. oktoober 2022, kell 20:21 (EEST)
Ma ei kustutaks. Kirjanduse all on kaks allikat. Peaks vaatama, mis seal on. --Andres (arutelu) 21. oktoober 2022, kell 21:17 (EEST)

Minu meelest siiski võiks jääda. Velirand (arutelu) 25. oktoober 2022, kell 22:42 (EEST)

:Olen palunud see artikkel maha võtta. Ise olen proovinud, kuid ikka jääb üles. On selge, et ülemöödunud sajandivahetuse kodu-uurija ja värsikirjutaja kohapärimused üleüldist huvi ei ärata.Toona sahtlisse kirjutamine oli tavaline nähtus. Pealegi need külad, kust pärimused pärinevad on praegusel ajal inimtühjad. Kui mõned asjad on jäänud ka kirjasõnasse, siis artikli jaoks pole see piisav. Veelkord palve, pole vaja seda punasega äramärgitud seisuhta. Võtke maha! 46.131.17.217 28. oktoober 2022, kell 14:36 (EEST)
Võtsin kustutamismärkuse maha. --Andres (arutelu) 29. oktoober 2022, kell 14:32 (EEST)


Arutelu:Kerema

Kerema on ka linn Paapua Uus-Guineas. Metsavend 20. oktoober 2022, kell 10:12 (EEST)


Arutelu:Süntetism

Sellisel üksikul lausel pole artiklina mõtet. Kui arvestatavat lisateavet ei lisandu, siis on mõistlikum see lisada juugendile, millele see omane pidavat olema. Sillerkiil (arutelu) 20. oktoober 2022, kell 16:36 (EEST)

Süntetism ei ole eriomaselt juugendile omane. --Andres (arutelu) 20. oktoober 2022, kell 16:55 (EEST)


Arutelu:Heiki Suomalainen

"Praegu töötab ta ..." – tuleks kasutada konkreetset aastaarvu, "praegu" ei sobi entsüklopeediasse. Kuriuss (arutelu) 20. oktoober 2022, kell 17:42 (EEST)


Arutelu:Vera Muhhina

Mida tähendab "kuid omal ajal oli tal arstiteaduskonna nomenklatuur"? Kuriuss (arutelu) 20. oktoober 2022, kell 18:06 (EEST)


Kasutaja arutelu:MightiestCat

Tere! Kuna järgmised fotod on varem avaldatud Facebookis mittevabalt, siis tuleks edastada aadressile permissions-etwikimedia.org kiri, milles autor kinnitab, et nimetatud fotosid tohib kasutada nimetatud vaba litsentsi CC BY 3.0 tingimustel.
* :Fail:280451484 5755349171146184 3824896979023924331 n.jpg
* :Fail:52474451 2511999692147831 7049349480990113792 n.jpg
--Pikne 20. oktoober 2022, kell 21:11 (EEST)

Tervist, tegelen.

Ärge palun pilte eemaldage, neid on tüütu tagasi panna - saan litsentsi. MightiestCat (arutelu) 20. oktoober 2022, kell 21:14 (EEST)

:Ahastust tekitab see. Miks ei saanud lisada normaalseid failinimesid vms. Kui neid nüüd ümber nimetada ja Commonsisse migeerida, siis kuidas peaks saama tuvastada, et mingid load kehtivad. Ivo (arutelu) 26. oktoober 2022, kell 22:29 (EEST)

::Minu arvates täiesti asjalikud failinimed. ¯\_(ツ)_/¯ Aga eks ma jätan meelde. 2001:7D0:885F:7F80:6028:2DCE:57E:8C23 26. oktoober 2022, kell 22:33 (EEST)

:: Lehekülje ajalukku ja logidesse iseenesest jääb ju algne failinimi näha. Commonsis vist jäetakse tavaliselt igaks juhuks alles ka suunamised varasematelt failinimedelt? Pikne 26. oktoober 2022, kell 23:20 (EEST)

::: Fotograaf kinnitas, et talle see litsents sobib ja migreerisin seega pildid Commonsisse. Nüüd on ka loasüsteemis uued nimed mainitud ehk kui keegi peaks asja kontrollima, siis on aru saada, et millistest failidest jutt käib. Varasemalt kustutati Commonsist failid just nimelt lubade puudumise pärast, sest me ei tohi lubada autoriõiguste rikkumist ning ilma loakinnitusteta pole meil võimalik tuvastada, kas fotograaf on tegelikult ka nõus olnud fotode kasutusse andmisega sellisel moel. Ivo (arutelu) 27. oktoober 2022, kell 12:21 (EEST)

::::Tervist, küsimus.

::::Kui ma soovin mõne teise artikli all sama fotograafi pilte kasutada, pean jälle eraldi iga pildi jaoks tema nõusolekut teile tõendama? MightiestCat (arutelu) 11. juuni 2023, kell 00:17 (EEST)

::::: Jah, kindla pildi kohta peaks olema reeglina konkreetne luba. Eelmine luba nähtavasti oli kahe teise pildi kohta. Vaevalt sooviks ükski fotograaf vaba litsentsi alla anda kõiki varem enda tehtud ja tulevikus tehtavaid töid. Pikne 10. juuli 2023, kell 18:41 (EEST)

::::::Jep, sain. Tänud vastamast. MightiestCat (arutelu) 10. juuli 2023, kell 19:28 (EEST)
Hilisemad failid, millel puudub luba. Teavitus ka kasutajale
* :Fail:KeioKitsIvoKraus.JPG
* :Fail:RaunoLaumetsMarkoMumm.jpg
* :Fail:DenissSalmijanovMarkoMumm.jpg
* :Fail:AndiNootMarkoMumm.jpg
* :Fail:AllarLampMarkoMumm.jpg
--Estopedist1 (arutelu) 18. jaanuar 2024, kell 15:10 (EET)

Tere!

Marko Mummi tehtud fotodele on kindlasti autori poolt luba saadetud. Soovitan administratsioonil postkastid üle vaadata. Ivo Krausi foto loaga pole kindel. Proovin temaga ühendust saada. MightiestCat (arutelu) 18. jaanuar 2024, kell 15:48 (EET)

: Kruusamägi, kas nende piltide kohta on mõni kiri laekunud? Pikne 7. veebruar 2024, kell 21:52 (EET)

::Sellelt fotograafilt on kiri oktoobrist 2022 ja see sai siis lahendatud nende kahe foto osas. Midagi uut ei paista ja ei tule ka otsinguga rohkemat välja. Ivo (arutelu) 7. veebruar 2024, kell 22:09 (EET)

:::Nojah. Palun talt siis lähipäevil need load uuesti saata. MightiestCat (arutelu) 7. veebruar 2024, kell 22:12 (EET)

Tere! Palun kas te saaksite võtta liigset vormindust (paksu kirja) vähemaks sellistes tabelites nagu siin (tabel "Suurvõistlused"), nii et paks kiri oleks ainult tabeli päises?  Samuti poleks vaja üksiku tabelirea teksti tsentreerida. Tänan ette! Kuriuss (arutelu) 9. september 2023, kell 12:04 (EEST)

Tere, jah, teen seda esimesel võimalusel. MightiestCat (arutelu) 10. september 2023, kell 22:39 (EEST)


Arutelu:Knut Nystedt

Miks viimased muudatused tühistati? Velirand (arutelu) 21. oktoober 2022, kell 15:19 (EEST)

Jah, arusaamatu, tahtsin just Grammy asjas täpsustada, et see oli nominatsioon, aga polegi kuskile enam täpsustada. Kuriuss (arutelu) 21. oktoober 2022, kell 15:24 (EEST)


Arutelu:Mihail Beljajev

Siin muudeti põhjendamata nime kirjutust. Ursus scribens (arutelu) 21. oktoober 2022, kell 16:31 (EEST)

Paistab küll, et tema kodanikunimi on "Mihail". Sama sünnikuupäevaga Mihail Beljajevi leiab Riigi Teatajast ja äriregistrist. Seega teisaldasin. Pikne 21. oktoober 2022, kell 20:34 (EEST)


Arutelu:Bakili Muluzi

"Äriinimene" ei sobi Vikipeedias isiku määratlemiseks (vale stiil). Kuriuss (arutelu) 22. oktoober 2022, kell 13:34 (EEST)

Tuleb mall ära jätta. --Andres (arutelu) 22. oktoober 2022, kell 15:51 (EEST)


Arutelu:Frank Lautenberg

"Äriinimene" ei sobi Vikipeedias isiku määratlemiseks. Kuriuss (arutelu) 22. oktoober 2022, kell 13:36 (EEST)

See on Wikidata andmebaas, millest meil ei käi jõud üle. Parem  see mall ära jätta. --Andres (arutelu) 22. oktoober 2022, kell 15:50 (EEST)


Arutelu:Prato

Kas "kahekordse raamatupidamise" all on mõeldud topeltraamatupidamist või kahekordset kirjendamist? Kuriuss (arutelu) 22. oktoober 2022, kell 14:22 (EEST)


Arutelu:Karlskrona mereväebaas

"Baas on lähedalt seotud Karlskrona linnaga." – arusaamatu väide. Mis mõttes "lähedalt seotud"? Miks see oluline on? Kuriuss (arutelu) 22. oktoober 2022, kell 15:13 (EEST)


Arutelu:Psühhodraama

" ... tervus ja mängulisus kuuluvad kokku" – kas "tervus" peaks olema "teravus" või "tervis" või midagi muud? Kuriuss (arutelu) 22. oktoober 2022, kell 16:10 (EEST)


Arutelu:Roman Protassov

"Protasov" Õige transkriptsioon oleks Protassov. Velirand (arutelu) 22. oktoober 2022, kell 23:15 (EEST)


Arutelu:Sumteri maakond (Florida)

"Pikka aega oli maakond vägagi ruraalne, kuid viimastel aastatel on kiiresti kasvanud."  Ruraalne peaks sellises kontekstis tähendama maapiirkonda, põllupidamis- ja talupidamispiirkonda, sellele saaks vastandada piirkonna urbaniseerumist ehk linnastumist, aga lausest ei saa selgust, kas mõeldud on seda või midagi muud. Kuriuss (arutelu) 23. oktoober 2022, kell 11:35 (EEST)


Arutelu:Carlos Ghosn

Isiku rahvus ei saa olla "Prantsusmaa, Liibanon ja Brasiilia". Kustutasin need. Kuriuss (arutelu) 23. oktoober 2022, kell 12:03 (EEST)


Arutelu:Dita von Teese

Kui isik on määratletud kui "ettevõtja", siis peaksid artiklis kirjas olema ka tema ettevõtete nimed ja tegevusalad. Kuriuss (arutelu) 23. oktoober 2022, kell 12:28 (EEST)
----
Miks järjestamismallis on Sweet, Heather Renée, mitte aga Teese, Dita von? Velirand (arutelu) 23. oktoober 2022, kell 12:33 (EEST)


Arutelu:Julius Reintam

Kui isik on määratletud kui kirjanik, peaksid artiklis olema konkreetsed näited ka tema teostest. Kuriuss (arutelu) 23. oktoober 2022, kell 12:33 (EEST)


Arutelu:Vesinikkarbonaadid

Enwiki lingitud artikkel räägib negatiivse laenguga ioonist, mis tekib siis kui süsihape on (vesilahuses?) ühe oma prootoni minna lasknud.. meie artikkel aga soolast (kui selle prootoni asemele on tulnud metalliaatom). Ei ole päris sama asi vist? Kuidas viga sisse tuli? Nimelik (arutelu) 23. oktoober 2022, kell 13:49 (EEST)
Kui sama sõna tähendabki eesti ja inglise keeles erinevaid asju.. (eesti keeles vastav sool ja inglise keeles vastav happejääk, ioon), siis ei tohiks neid artikleid kokku linkida. --Nimelik (arutelu) 26. oktoober 2022, kell 18:23 (EEST)

Muidugi ei tohiks. Aga viga ei ole siin, sest näiteks vene ja saksa vikiga on õige link, aga inglise vikis pole meie teema kohta artiklit. Soodustab see, et sageli nimetatakse soola ja iooni samamoodi. --Andres (arutelu) 27. oktoober 2022, kell 12:11 (EEST)


Arutelu:Jõekruiis

Siin võiks nimetada kõiki asjakohaseid Eesti ettevõtteid. Või polegi neid rohkem? Praegu, kui nimetatud on vaid üht, jääb mulje, nagu tahetaks seda reklaamida. Aga Vikipeedia ei ole reklaamimiskoht. Kuriuss (arutelu) 23. oktoober 2022, kell 14:00 (EEST)


Arutelu:Iivo Ranne

Mis kategooria see artikkel saama peaks? Velirand (arutelu) 23. oktoober 2022, kell 17:03 (EEST)

Karjalased? Adeliine (arutelu) 23. oktoober 2022, kell 17:17 (EEST)


Kasutaja arutelu:Rixuw

mto hakiti ara


Kategooria arutelu:Eesti rändrahnud

Rändrahne on Eestis umbes 1500. 100 hiidrahnu (ümbermõõt üle 25m), 180 hiidrahnude-lähedast rahnu (20-25 m), 370 tavalist rahnu (16-20 m), 1000 väiksemat rahnu (10-16 m).
Ma ei usu, et keegi tahaks nende kõigi kohta artiklid luua. Hea, kui suurimad 200 kaetud saavad. Lisaks need, mis on kas inimasustuse lähedal või muidu väärilised.
Samasugused arutelud on Eesti hiidrahnude ja rändrahnude loendite all. Kas me tahame kõik oma kivid üles lugeda? Millised? Miks? Jne.  Kurinurm (arutelu) 23. oktoober 2022, kell 23:32 (EEST)

Samasuguse argumendi võiks ju tehniliselt esitada ka kategooria "Eesti inimesed" kohta. Peaks vist seega olema, et siin loetleme ainult entsyklopeediliselt tähelepanuväärseid rahne, ehkki ma pole päris kindel, mis meie poliitika ses osas on. Asulate puhul oleme vist näiteks otsustanud, et absoluutselt kõik neist on aprioorselt tähelepanuväärsed. - Neptuunium ❯❯❯ arutelu 24. oktoober 2022, kell 01:08 (EEST)


Arutelu:Jevgeni (Rešetnikov)

Eesti meedias viidatakse temale ka kui Eugeni. Arvan, et oleks vaja vähemalt ümberuunamist siia või ka artiklis äratoomist. Guugeldades (kasutasin vormi 'Eugeni') isegi ei leidnud kohe siinset Wikipedia artiklit (teatavasti on meie meedias viimasel ajal käsitlust leidnud metropoliidi seisukohad seoses Ukraina temaatikaga). Knižnik (arutelu) 24. oktoober 2022, kell 00:50 (EEST)

Jaa, oleks vaja. --Andres (arutelu) 24. oktoober 2022, kell 17:41 (EEST)


Arutelu:Toomas Niit

Kas tänapäeva inimesed ikka saavad aru, mida AI ja FSÕI tähendavad? Velirand (arutelu) 24. oktoober 2022, kell 09:55 (EEST)

Igal juhul välja kirjutada. --Andres (arutelu) 24. oktoober 2022, kell 17:39 (EEST)


Arutelu:Alar Läänelaid

"Ta on avaldanud üle 200 trükitöö" – trükitöö pole ametlik mõiste. Mida täpselt on sellega mõeldud? Kuriuss (arutelu) 24. oktoober 2022, kell 13:32 (EEST)


Arutelu:Lina Nordquist

pealkirjad käivad jutumärkides. Kursiivi pole vaja kasutada, selle artikli sees pealkirja puhul samuti paksu kirja. Raamaturott (arutelu) 24. oktoober 2022, kell 21:23 (EEST)


Arutelu:Aqva Hotel & Spa

"Kompleksi juht on ..." – vaevalt küll on kompleksi juhi ametinimetus "kompleksi juht". Kas sellega on mõeldud omanikku või tegevjuhti või mingit muud ametikohta? Kuriuss (arutelu) 25. oktoober 2022, kell 11:18 (EEST)

https://et.wikipedia.org/wiki/Arutelu:Aqva Hotel & Spa


Arutelu:Jiddah Corniche ringrada

Infokastis on vigane kuupäevavorming:
Avati	2021.  detsember 03
Kuriuss (arutelu) 25. oktoober 2022, kell 11:42 (EEST)


"sinna maeti mälestussamba juurde 27. juulil ümber kapten Anton Irv ning avati pidulikult 6. augustil 1933" – mis avati, kas kalmistu? Kuriuss (arutelu) 25. oktoober 2022, kell 12:08 (EEST)

https://et.wikipedia.org/wiki/Arutelu:Viljandi Vabadussõjas langenute kalmistu


Arutelu:Achim

"Lindeni mägede kontrolliv kõrgustik Bremenist lõunas, millele vana Arahem nõjatus" – mida selle luulelise stiiliga õieti öelda on tahetud? Kuriuss (arutelu) 25. oktoober 2022, kell 12:38 (EEST)


Arutelu:Poolpäevaleht

Hubert Jakobs avalikustas 1979. aastal oma sidemed KGB-ga avalikus kirjas "Asja käik".

Siit ei selgu, kus ta avalikustas? Ursus scribens (arutelu) 25. oktoober 2022, kell 13:13 (EEST)
Niisamuti, omakirjastuslikul teel, lastes selle lihtsalt ringlema. --Lulu (arutelu) 25. oktoober 2022, kell 14:36 (EEST)
Hubert Jakobs pani oma teksti mõnikord välja ülikooli peahoone ukse juurde kuulutuste hulka. --Andres (arutelu) 25. oktoober 2022, kell 16:44 (EEST)


Arutelu:Maaliit (ajaleht)

"Eesti Maarahva Liidu häälekandja Maaliit, mille toimetus viidi okupatsiooniaja lõpul Tartust Tallinna" – "okupatsiooniaja lõpul" on siin suhteline ajamääratlus, kuid teatmeteoses peaks aega väljendama konkreetne aastaarv. Vikipeedia lugeja ei pea minema uurima, millist okupatsiooniaega on silmas peetud, ega mõistatama, kui pikaks keegi mingi aja lõppu peab. Kuriuss (arutelu) 25. oktoober 2022, kell 15:18 (EEST)

Suhtelise ajamääratluse asemel peaks olema konkreetne


Arutelu:Arko Olesk

Pole vaja jätta muljet, nagu Karise nõunikud oleksid nõunikuks saades oma põhitöö kus seda ja teist jätnud. See siin ei ole esimene seda laadi vale parandus. Kuriuss (arutelu) 25. oktoober 2022, kell 19:05 (EEST)

Karise nõunikud ei ole täistööajaga nõunikud


Arutelu:T-80

Ku ikindel on see, et praegu on see Venemaa soomusvägede põhiline lahingutank? Octagon11 (arutelu) 25. oktoober 2022, kell 20:44 (EEST)

Vist ikkagi T-72 on põhiline vähemalt kuni hoidlates need olemas. Artifint1 (arutelu) 24. mai 2024, kell 00:30 (EEST)


Arutelu:Hindreku talu

Esitasin kustutamiseks, kuna ei tähelda tähelepanuväärsust. Praegusel kujul on see pigem reklaam. Sillerkiil (arutelu) 27. oktoober 2022, kell 09:21 (EEST)


Arutelu:Toomas Peterson

Vikipeedia pole cv-de hoiukoht, palun artikli koostamisel järgida vikipeedia vormistusreegleid (https://et.wikipedia.org/wiki/Vikipeedia:Vormistusreeglid). Sillerkiil (arutelu) 27. oktoober 2022, kell 12:42 (EEST)

Me ei saa "välisautoritele" ettekirjutusi teha, saame ainult toimetada. --Andres (arutelu) 27. oktoober 2022, kell 13:21 (EEST)


Arutelu:Olav Aarna

Näiteks kuidas peaks koolilaps aru saama, kus inimene siis töötas, kui Vikipeedia ütleb, et töötas "TU sektoris"? Kuriuss (arutelu) 27. oktoober 2022, kell 12:45 (EEST)

Eks see lühend siin sellepärast olegi, et keegi ei oska seda lahti kirjutada. Mul tuleb pähe ainult "teadusliku uurimistöö". --Andres (arutelu) 27. oktoober 2022, kell 13:20 (EEST)


Kasutaja arutelu:OROSPUATATÜRK

Stop your vandalism. Thanks Quinlan83 (arutelu) 27. oktoober 2022, kell 14:15 (EEST)


Arutelu:Vaba Eesti Sõna

Kas toimetaja nimi on salastatud? Kuriuss (arutelu) 27. oktoober 2022, kell 18:17 (EEST)


Arutelu:Ansgar Heveling

"Ta toetas oma allkirjaga Ameerika Ühendriikides läbi kukkunud seaduseelnõud" – grammatiliselt jääb mulje, et kõigepealt kukkus eelnõu läbi ja alles siis andis artikli kangelane sellele toetusallkirja. Ehk käisid asjad siiski teistsuguses järjekorras? Kuriuss (arutelu) 29. oktoober 2022, kell 15:30 (EEST)


Arutelu:Võrdtempereeritud 22-helisüsteem

Kas pealkiri ei peaks olema "Võrdtempereeritud 22-astmeline helisüsteem" vms? Selliseid asju ei tohiks ju sõna-sõnalt tõlkida. Kuriuss (arutelu) 29. oktoober 2022, kell 16:05 (EEST)


Arutelu:Hummel

Käiguvaru	maanteel 130, maanteel 215 km
Vast on mõeldud, et esimene "maanteel" peaks olema "maastikul"? Igatahes lihtviisil (ilma malli sisenemata) ma seda viga parandada ei saa.  Kuriuss (arutelu) 29. oktoober 2022, kell 16:20 (EEST)


Arutelu:MS-1

Käiguvaru	maanteel ??? km
maanteel 120 km
Esimene "maanteel" peaks ehk olema "maastikul"? Kuriuss (arutelu) 29. oktoober 2022, kell 16:25 (EEST)


Suur osa sellest artiklist ei tundu olevat entsüklopeedilise väärtusega. Allikaid on vähe ja need, mis on, ei ole sobivad (blogid, juutuub). Kustutada või korda teha.   Metsavend 30. oktoober 2022, kell 11:27 (EET)

Siin on segamini alpinistlikud tõusud, suure rahvaarvuga lihtsamad üritused ("sada inimest Mont Blancile") ja lihtsalt ajaloolised faktid ("astutati X klubi", "keegi sai Y auhinna"). Alates 2017. aastast ei ole nimekirja enam täiendatud. Kurinurm (arutelu) 9. august 2023, kell 00:08 (EEST)

https://et.wikipedia.org/wiki/Arutelu:Eesti alpinistlike tõusude ülevaade


Arutelu:Imants Lancmanis

"Ta on 1975. aastast Rundāle lossi muuseumidirektor" Inglise Vikipeedias kirjutatakse, et ta oli selles ametis kuni 2019. aastani: He has also been the director of Rundāle Palace Museum from 1976 until 2019. Velirand (arutelu) 30. oktoober 2022, kell 13:55 (EET)


Arutelu:Denel NTW-20

Kas see on õige termin? Kõlab nagu toortõlge. Kuriuss (arutelu) 30. oktoober 2022, kell 13:55 (EET)


Arutelu:Ariete

Kiirus	maastikul maanteel (oleneb mudelist)
Mis mõttes korraga "maastikul maanteel"? Kuriuss (arutelu) 30. oktoober 2022, kell 14:06 (EET)


Arutelu:Ants Roosalu

Aga artiklist ei selgu, kuidas ja kus ta teadust organiseerib. Kust selline määratlus üldse pärineb? Kuriuss (arutelu) 30. oktoober 2022, kell 19:04 (EET)

Tavaliselt öeldakse vist "teadusadministraator". --Andres (arutelu) 31. oktoober 2022, kell 21:20 (EET)


Arutelu:Ragnar Kond

Kas teda ikka peab artikli esimeses lauses moeikooniks nimetama? Ausalt öeldes ma ei saa päriselt aru, miks tema kootud mütside üle pidevalt ironiseeritakse. Velirand (arutelu) 31. oktoober 2022, kell 09:16 (EET)


Arutelu:Konstantinos VIII

"Konstantinosel polnud lapsi ning seetõttu sai tema järglaseks väimees Romanos Argyros, Konstantinose tütre Zoe abikaasa." – kui tal polnud lapsi, kuidas sai tal siis olla tütar ja väimees? Kõik ei pea ju teadma seda Ariste tüüpilist tervitust: "Tere hommikust, üliõpilased ja tütarlapsed!" ˇ31. oktoober 2022, kell 15:14 (EET) Kuriuss (arutelu) 31. oktoober 2022, kell 15:14 (EET)

Inglise Vikipeediast selgus, et polnud poegi. Tütar ikka oli: "He had no sons and was instead succeeded by Romanos Argyros, husband of his daughter Zoë." Velirand (arutelu) 31. oktoober 2022, kell 15:17 (EET)

: Parandasin ära. Velirand (arutelu) 31. oktoober 2022, kell 15:23 (EET)


Arutelu:Albaania isopolüfoonia

Miks on "isopolüfoonia" kirjutatud sidekriipsuga (iso-polüfoonia)? Eesti keeles kirjutatakse eesliide "iso" põhisõnaga kokku. Kuriuss (arutelu) 31. oktoober 2022, kell 17:27 (EET)


Arutelu:Frederik Magle

"... lastekoor esitas tema komponeeritud hümni lihavõtetele. 1987. aastal esitati kuus tema hümni ..." – kas määratlus "hümn" on siin kindlasti omal kohal? Kuriuss (arutelu) 31. oktoober 2022, kell 18:57 (EET)


Arutelu:Heino Marrandi

"1981 Vabariigi parem loomakasvataja" – kas tõesti sai olla "vabariigi", kui sel ajal olid liiduvabariigid? Kuriuss (arutelu) 31. oktoober 2022, kell 19:26 (EET)

Ma ei tea, kuidas selle tiitliga lood oli, aga Eestit tohtis nimetada Eesti NSV-ks või vabariigiks, aga mitte Eestiks. Mida see V-täht siis tähendab, kui vabariiki ei olnud? --Andres (arutelu) 31. oktoober 2022, kell 20:49 (EET)


Arutelu:Sergei Fursenko

"... telefirma "Tootmiskeskus "Kool"" Venemaal ei kõla loogiliselt. Kuriuss (arutelu) 31. oktoober 2022, kell 19:47 (EET)

Venemaal ei ole kuigi palju eestikeelse nimega asutusi-ettevõtteid


Arutelu:Adriaen Isenbrant

Kas kunstnik, kes terve elu tegutses Brugges, mis tänapäeval asub Belgia territooriumil, on Hollandi või Belgia maalikunstnik? 15. sajandi ka 16. sajandi alguse kontekstis väga Hollandist eraldi ei saa kõnelda, enne selle iseseisvumist 1581; kunstis kasutataksegi määratlust Madalmaade maalikunst. Ingliskeelses kirjanduses 15. sajandi oma https://en.wikipedia.org/wiki/Early_Netherlandish_painting ja 16. sajandi oma https://en.wikipedia.org/wiki/Dutch_and_Flemish_Renaissance_painting. Evlper (arutelu) 31. oktoober 2022, kell 20:41 (EET)


Arutelu:Kadri Leetmaa

Kas teda peaks esimeses lauses poliitikuks nimetama? Velirand (arutelu) 1. november 2022, kell 13:40 (EET)

Tahtsin alul öelda, et pigem mitte, kuid selle uudise (https://tartu.postimees.ee/7431975/tartu-sotsiaaldemokraate-tuurib-kadri-leetmaa) valguses vist väga muud yle ei jää. Uudise põhisisu tuleks muidugi ka artiklisse lisada. - Neptuunium ❯❯❯ arutelu 1. november 2022, kell 14:37 (EET)


Arutelu:Kampflied der Nationalsozialisten

Miks on siin ingliskeelne toortõlge? Eesti keelde tuleks tõlkida. Velirand (arutelu) 1. november 2022, kell 15:06 (EET)


Arutelu:Anastasio Somoza Debayle

"... sündis tal abieluväline tütar Patricia. Aastal 1950 abiellus ta oma nõo ..." – kuidas sai artikli kangelase laps olla abieluväline, kui kangelane polnud veel abieluski? Kuriuss (arutelu) 1. november 2022, kell 16:16 (EET)

Ka enne abiellumist syndinud laps on ju tehniliselt siiski abieluväline. - Neptuunium ❯❯❯ arutelu 1. november 2022, kell 16:39 (EET)


Mis see LTT eesti keeles on? Kuriuss (arutelu) 1. november 2022, kell 16:58 (EET)

Loodus- ja täppisteadused ning tehnoloogia. - Neptuunium ❯❯❯ arutelu 1. november 2022, kell 17:38 (EET)

Mis sellest kasu on? Raivo34 (arutelu) 7. november 2022, kell 17:59 (EET)

:Kasu ikka mõnesmõttes Raivo34 (arutelu) 23. aprill 2023, kell 15:57 (EEST)

https://et.wikipedia.org/wiki/Vikipeedia arutelu:Teadus Vikipeediasse 2022/Artiklid


Arutelu:Merilyn Merisalu

Võtsin välja tekstijupi "... avaldanud, toimetanud ja keeletoimetanud mitmeid erialaseid tekste". Kuidas tema kui ajakirjanik või (keele)toimetaja neid erialaseid tekste siis avaldas? Mida üldse tähendab siin "erialaseid tekste"? Iga tekst on ju liigitatav mingisse valdkonda, mingi eriala tekstiks, aga mis siis? Kuidas on see entsüklopeediline saavutus? Vikipeedias on vaja fakte: millised kolm-neli artiklit olnud tema kõige kaalukamad tööd (koos pealkirja, ilmumisajaga ja viitega palun), milliseid auhindu on ta võitnud (millal ja kus, viitega palun). Enamiku tema tegemiste juures puuduvad aastaarvud ja viited. Need on vaja lisada. Kuriuss (arutelu) 1. november 2022, kell 22:18 (EET)